Summary: Perussuomalaisten 39 kansanedustajasta peräti 24 on uusia. Joukossa on useita hoiva-alalla työskenteleviä naisia.

Outokumpulainen lähihoitaja  Sanna Antikainen  löi ällikällä monet vaaleja seuraavat. Hän oli Savo-Karjalan vaalipiirissä  perussuomalaisten äänikuningatar  5793 äänellä. Antikainen oli eduskuntavaaleissa ehdolla toista kertaa ja yli kolminkertaisti äänisaaliinsa edellisiin vaaleihin nähden.
 Antikainen kävi vaalit selkeästi kahdella kärkiteemalla: maahanmuuttokriittisyydellä ja lupauksella ajaa heikompiosaisten asiaa. Vaalimainonnassaan hän muun muassa vaati kasvot peittävien huivien kieltämistä Suomessa.
 – Suomen ei pitäisi ottaa vastaan yksin turvapaikkaa hakevia miehiä, Antikainen sanoo.
 Turvapaikkakysymyksissä hän ei ole valmis kompromisseihin, vaikka vaakakupissa olisi perussuomalaisten hallituspaikka.
 Antikainen on yksi perussuomalaisten 24 uudesta kansanedustajasta. Heidän joukossaan painottuu kaksi ryhmää: 50–60-vuotiaat yrittäjätaustaiset miehet sekä kaikenikäiset hoiva-alalla työskentelevät naiset. Lähihoitajana työskentelevä 30-vuotias Antikainen kuuluu jälkimmäiseen.
 Ovatko perussuomalaiset vasemmalla vai oikealla? Tutkija: "Suuri joukko uusia edustajia on musta hevonen" – tiukka maahanmuuttolinja yhdistää
 Perussuomalaisten nousu eduskunnan toiseksi suurimmaksi puolueeksi on ainutlaatuinen Suomen historiassa, arvioi Eduskuntatutkimuksen laitoksen johtaja  Markku Jokisipilä .
 – Heidän reittinsä on niin poikkeuksellinen ja tapahtumat kuluneella vaalikaudella niin erikoisia, ettei ihan vastaavaa puoluehistoriastamme löydy. Kannatus kääntyi laskuun, mutta  Jussi Halla-ahon  johdolla he onnistuivat palaamaan 39 kansanedustajan ryhmäksi, Jokisipilä sanoo.
 Kampanjan pääpaino sosiaalisessa mediassa
 Sanna Antikaisessa vetosi äänestäjiin ehkä jonkinlainen mutkattomuus. Facebook-sivuillaan hän esiintyy videolla tukka sekaisin ja oloasussa yövuoron jälkeen unilta herättyään. Vaalipäivän hän kertoi viettäneensä yöpuvussa kotona, ja tuloksia hän jännitti oman perheen kesken. Perheeseen kuuluvat terveydenhoitajaksi opiskeleva aviomies sekä 7- ja 8-vuotiaat pojat.
 Tuoreen kansanedustajan oma elämäntarina on dramaattinen. Antikaisen mukaan oma isä pahoinpiteli hänet humalassa, kun hän oli 15-vuotias. Siitä muodostui elämän käännekohta.
 – Sitten sain aivan ihanan sosiaalityöntekijän ja pääsin muuttamaan pois kotoa lastensuojelulaitokseen. Se pelasti minut.
 Antikainen kertoo saaneensa lastenkodissa viimein ympärilleen turvallisia aikuisia, jotka asettivat elämään selkeät rajat. Omat vanhemmat olivat molemmat päihdeongelmaisia ja kuolivat alkoholiin. Jos Antikaisen nyt pitäisi valita politiikan tärkein teema, se olisi lastensuojelu.
 Antikainen on kuulunut perussuomalaisiin lähes koko aikuisikänsä. Ylen haastattelussa viime syksynä Antikainen kertoi liittyneensä perussuomalaisiin aikoinaan sen vuoksi, että puolue puhuu asioista "selvällä suomen kielellä", kun muut puolueet "puhuvat munkkilatinaa".
 Hänet valittiin Outokummun kaupunginvaltuustoon ensi kertaa vuonna 2013, ja neljä vuotta myöhemmin hän sai kuntavaaleissa toiseksi eniten ääniä kotikaupungissaan.
 Tällä hetkellä Antikainen työskentelee lähihoitajana lastensuojelulaitoksessa. Vaalikampanjaa Antikainen teki kolmivuorotyön, sairaanhoitajaopintojen ja lapsiperheen arjen ohessa.
 Kampanjan pääpaino oli sosiaalisessa mediassa. Siellä Antikainen on ollut aktiivinen jo vuosia, ja ottaa räväkästi kantaa asioihin. Kohtaamisia vaalikentillä Antikainen kuvailee tunteikkaiksi. Hänen mukaansa ihmiset olivat huolissaan erityisesti turvallisuudesta ja toimeentulosta.
 – Ensimmäisenä asiana eduskunnassa aion ajaa vanhusasiainvaltuutetun viran perustamista, hän sanoo.
 Äänestäjäkunta aiempaa monipuolisempi
 Perussuomalaisten kirjavien vaiheiden jälkeen on selvää, että uusi 39-jäseninen eduskuntaryhmä on erilainen kuin neljä vuotta sitten. Siniseen tulevaisuuteen siirtyi 17 kansanedustajaa. Heistä kukaan ei uusinut paikkaansa.
 – Aiemmin puoluerepeämissä loikanneet ovat yleensä pudonneet, mutta yksi tai kaksi on uusinut paikkansa. Poikkeuksellista tässä oli se, että tuho oli täydellinen. Edes ministereistä kukaan ei mennyt läpi, sanoo Markku Jokisipilä Eduskuntatutkimuksen laitokselta.
 Jussi Halla-ahon johdolla perussuomalaiset keräsi kannatusta aiempaa laajemmalta alueelta.
 – Vaikuttaa siltä, että hyvinkin erilaisilla ammatti- ja sosioekonomisilla taustoilla ihmiset päätyivät äänestämään perussuomalaisia, Jokisipilä sanoo.
 Aiempaa monipuolisempi kannattajajoukko näkyy myös valittujen kansanedustajien ryhmässä. Savo-Karjalan ja Vaasan vaalipiireistä valitut kansanedustajat ovat kaikki uusia, ja Pirkanmaallakin uusia edustajia on kolme neljästä.
 Uusien edustajien joukkoon lasketaan myös aiemmin Euroopan parlamentissa työskennellyt Halla-aho sekä puoluesihteeri  Riikka Slunga-Poutsalo , joka valittiin eduskuntaan nyt ensimmäistä kertaa.
 Jokisipilän mukaan yksi vastaus perussuomalaisten tuoreimmalle nousulle on maahanmuuttopolitiikassa, josta puolue on käynyt kriittistä keskustelua. Perinteiset suuret puolueet ovat jo pitkään puhuneet eurooppalaisen integraation ja kansainvälistymisen puolesta. Perussuomalaiset on tarjonnut tälle vaihtoehdon.
 Jokisipilä uskoo, että myös vaalien suurimmaksi puheenaiheeksi noussut ilmastopolitiikka satoi perussuomalaisten laariin. He olivat ainoa puolue, joka asettui yleistä linjaa vastaan.
 – He lähtivät kertomaan äänestäjille viestiä, jonka mukaan Suomen hiilidioksidipäästöt ovat niin pienet, että vaikka tekisimme kaikkemme, emme pysty ilmastoa omin toimin pelastamaan.
 Näin perussuomalaiset antoivat ihmisille luvan olla muuttamatta omaa toimintaansa.
 – Tämä oli ilmiselvästi viesti, joka löysi kannattajakuntansa viimeisten kuukausien aikana.
 Voimanostaja puolustaa maaseudun yrittäjiä
 Kaakkois-Suomen vaalipiiri on hyvä esimerkki Sinisen tulevaisuuden tuhosta ja äänten uusjaosta. Kotkalainen työministeri  Jari Lindström  ei uusinut paikkaansa , ja rannalle jäi myös Sinisestä tulevaisuudesta kokoomukseen loikannut  Kaj Turunen .
 Heidän tilalleen perussuomalaisten eduskuntaryhmään nousi kaksi 50-vuotiasta yrittäjämiestä,  Kristian Sheikki Laakso  Kouvolasta ja  Ano Turtiainen  Juvalta.
 Voimanoston moninkertainen maailmanmestari Ano Turtiainen teki pitkän, lähes vuoden mittaisen kampanjan kiertämällä toritelttansa kanssa koko Kaakkois-Suomen laajan vaalipiirin.
 Ano Turtiainen on perussuomalaisten uusi kansanedustaja Juvalta. Petri Vironen / Yle
 Turtiainen on saanut  käräjäoikeudessa tuomion  Facebook-kirjoittelustaan rikosnimikkeellä julkinen kehottaminen rikokseen. Tuomiosta on valitettu hovioikeuteen, josta odotetaan päätöstä kevään kuluessa.
 Turtiainen kertoo siistineensä kirjoitustapaansa kampanjan kuluessa. Hänen mielipiteensä eivät ole kuitenkaan muuttuneet mihinkään.
 – Kun puhutaan maahanmuutosta, niin meillä Juvalla on virolaisia, venäläisiä ja thaimaalaisia. Heihin ei ole tarvinnut laittaa verovaroja, vaan he kuluttavat täällä ja maksavat veroja. Mutta tämä pakolaisrumba rasittaa meidän taloutta, eikä sitä pidä sekoittaa oikeaan maahanmuuttoon, Turtiainen sanoo.
 Turtiainen on politiikassa vielä tuore nimi. Hän liittyi perussuomalaisiin ennen edellisiä kuntavaaleja ja tuli valituksi rimaa hipoen. Kun puolueen valtuustoryhmä hajosi Juvallakin, jäi Turtiainen ainoana perussuomalaisiin.
 Ennen perussuomalaisten Jyväskylän puoluekokousta Turtiainen oli kapinarintamassa kokoamassa joukkoja Halla-ahon taakse. Puolueen jakautumisen jälkeen jännitti pitkään, syntyykö uudistuneelle puolueelle ohjelma, jonka takana hän voisi seistä.
 Jokisipilän mukaan perussuomalaisten vaalivoitontaustalta löytyy myös se, että uusi puheenjohtaja Jussi Halla-aho kiersi kenttää ja sai puolueen aktiiveilta täyden tuen.
 – Perussuomalaiset on vähemmän johtajakeskeinen kuin Soinin aikana. Halla-aho lähti leventämään kärkeä tekemällä tilaa presidentinvaaleissa  Laura Huhtasaarelle . Hän mielellään jakaa vastuun johdonmukaisesti.
 Ano Turtiainen toivoo, että perussuomalaiset olisi mukana seuraavassa hallituksessa. Kansanedustajana hän aikoo puhua erityisesti maaseudun ja yrittäjien puolesta.
 – Maatalouden ja maaseudun yritystoiminnan kannalta monet asiat kuten tiet on laskettu alas. Niistä pidän meteliä koko vaalipiirin alueella.
 Turtiainen on pannut merkille, että perussuomalaisten listalta nousi eduskuntaan useita muitakin viisikymppisiä yrittäjämiehiä.
 – Ehkä tämä aika suosii suoraan ja kovaa puhumista.

30-vuotias lähihoitaja Outokummusta nousi eduskuntaan – perussuomalaisten uusista kansanedustajista moni on hoitaja tai yrittäjä


Summary: Venäjän presidentin tiedottajan mukaan on vielä liian aikaista puhua onnitteluista tai yhteistyöstä.

Venäjän presidentti  Vladimir Putin  ei onnittele Ukrainan vastavalittua presidenttiä  Volodymyr Zelenskyiä . Putinin tiedottajan  Dmitri Peskovin  mukaan vielä ei ole aika puhua onnitteluista tai yhteistyöstä.
 – Voimme arvioida vasta konkreettisia tekoja, Peskov sanoi toimittajille Mosko8vassa.
 Ukrainan sunnuntaisten presidentinvaalien tulosta ei ole vielä vahvistettu, mutta tulos on jo selvä. Muun muassa Saksan, Ranskan, Yhdysvaltain ja Euroopan unionin johtajat ovat jo onnitelleet Zelenskyiä.
 Peskovin sanat heijastavat Ukrainan ja Venäjän hyisiä välejä. Venäjä on sekaantunut Itä-Ukrainan sotaan ja valtasi vuonna 2014 Krimin niemimaan Ukrainalta.
 Toisaalta Venäjän pääministeri  Dmitri Medvedev  totesi aiemmin vaalien tulosten selvittyä, että suhteet voisivat parantua uuden presidentin myötä.
 Koomikosta presidentiksi
 Suositussa televisiosarjassa presidenttiä näytellyt koomikko Volodymyr Zelenskyi sai presidentinvaalien toisella kierroksella 73 prosenttia äänistä.
 Hän on arvostellut edeltäjänsä  Petro Porošenkon  jyrkimpiä lausuntoja Venäjästä ja haluaa jatkaa neuvotteluja Itä-Ukrainan sodan ratkaisemiseksi. Samalla hän sanoo kannattavansa tiiviitä suhteita Euroopan unioniin ja sotilasliitto Natoon.
 Ylen haastatteleman Suomen ulkopoliittisen instituutin vanhemman tutkijan  Ryhor Nizhnikaun  mukaan  Venäjä yllättyi Zelenskyin menestyksestä . Venäjä voisi kuitenkin yrittää hyötyä siitä, että Ukrainaa johtaa nyt poliittisesti kokematon näyttelijä.
 Korjattu kello 23.45. Ryhor Nizhnikau ei ole ukrainalainen vaan valkovenäläinen tutkija. Hän työskentelee Suomen Ulkopoliittisessa instituutissa.
 Lue myös:
 Analyysi: Ukraina ei muutu ennen kuin kansa lakkaa uskomasta vallan huipulta tulevaan pelastukseen
 Ukrainassa presidenttiä näyttelevästä koomikosta on tulossa oikea presidentti – Miksi kansa päätyi protestiehdokkaan taakse?
 "Zelenskyin politiikka on täysi arvoitus" – 6 pointtia Ukrainan presidentinvaaleista

Vladimir Putin ei aio onnitella Ukrainan uutta presidenttiä – ainakaan vielä


Summary: Suurin osa villiyrteistä on maukkaimmillaan alkukeväästä.

Kevät on vasta alullaan ja lumen alta paljastunut maa vielä ruskeanharmaa, mutta tarkkasilmäinen osaa jo etsiä satokauden ensimmäisiä antimia.
 – Täällä etelässä villiyrttejä puskee jo esiin sieltä täältä. Kevät on niiden kulta-aikaa, biologi ja yrttineuvoja  Anna Nyman  toteaa.
 Suomeen ennustetut  lähipäivien lämpimät säät  nopeuttavat kevään tuloa, ja varsinkin aurinkoiset, etelään suuntautuvat rinteet alkavat vihertää.
 Alkukeväästä villiyrttien kerääminen on helppoa, sillä esiin nousevat ensimmäiset kasvit erottuvat selvästi. Nyman opastaa poimimaan esimerkiksi  nokkosta ,  vuohenputkea ,  voikukkaa ,  litulaukkaa  ja  peltokanankaalta . Suurin osa villiyrteistä on nyt maukkaimmillaan.
 – Ne kitkeröityvät kasvun myötä. Toisaalta tietyillä kasveilla satokausi jatkuu pitkälle syksyyn, ja varsinkin mausteyrteissä voimakkaampi maku on vain hyvä juttu, Nyman sanoo.
 Nokkonen sisältää runsaasti A-, E-, K- ja C-vitamiineja sekä paljon magnesiumia, rautaa ja kalsiumia. Anna Nyman
 Ilmaista, tasa-arvoista ja ilmastoystävällistä ruokaa
 Biologiksi opiskellut Anna Nyman löysi villiyrtit kiinnostuttuaan opiskeluaikana ravitsemuksesta.
 – Olin ihan ällikällä päähän lyöty, että miksi näitä ei käytetä tämän enempää. Villiyrtit ovat ilmaista ja ilmastoystävällistä lähiruokaa. Ne ovat myös tasa-arvoista ruokaa, sillä jokaisella on mahdollisuus käydä poimimassa näitä.
 Villiyrttejä käytetään samaan tapaan kuin muitakin yrttejä. Esimerkiksi nokkosesta voi tehdä keittoa, pestoa, muhennoksia ja piirakoita. Nuoret voikukanlehdet taas sopivat hyvin esimerkiksi salaattiin rucolan tilalle.
 Voimakkaamman makuisia kasveja, kuten Nymanin lempiyrttiä siankärsämöä, voi käyttää mausteiden tapaan marinadeihin ja salaatin päälle ripoteltuna.
 – Siankärsämö on monikäyttöinen. Sillä voi maustaa ruokia, tehdä ihonhoitotuotteita ja siankärsämöstä haudutettu juoma on todella tehokas flunssalääke.
 Näihin asioihin villiyrttien kerääjän tulee kiinnittää huomiota: 1. Jokamiehenoikeudet Keräilijän pitää tietää, mitä saa kerätä metsästä ilman maanomistajan lupaa. Esimerkiksi puiden antimet, kuten kuusenkerkät ja pihlajansilmut, eivät kuulu jokamiehenoikeuksiin. 2. Lajituntemus Suomessa on paljon myrkyllisiä kasveja ja näköislajeja. Aloittelijan kannattaa lähteä liikkeelle helpoilla kasveilla ja tutustua niihin hyvin. Yrttineuvoja Anna Nyman neuvoo opettelemaan muutama kasvin per vuosi, niin että tuntee sekä kasvin että sen näköislajit. Aloittelijan voi olla hyvä käydä villiyrttikurssi tai mennä keräämään kasveja jonkun kokeneen kanssa. 3. Luonnon kunnioitus Alueelta ei saa ikinä kerätä kaikkia kasveja. Vaikka villiyrtit mielletään rikkaruohoiksi, monen kasvin kohdalla liikapoimiminen voi tehdä hallaa. Esimerkiksi maukasta isomaksaruohoa on kerätty Helsingissä liikaa, minkä vuoksi sitä kasvaa kaupungissa enää vähän. 4. Allergiat Villiyrttejä ensikertaa kokeilevan on huomioitava allergiat ja yliherkkyydet. 5. Välineet ja säilöntä Villiyrttien kerääminen on matalan kynnyksen harrastus. Kasvit voi poimia koriin tai paperikassiin ja kuivata ne sanomalehden päällä. Villiyrtit tulee kerätä kuivalla säällä. Villiyrttejä voi käyttää tuoreena, pakastettuina ja kuivattuina. Lähde: yrttineuvoja Anna Nyman
 Nyman opastaa aloittelijaa tutustumaan ensimmäiseksi helppoihin kasveihin kuten nokkoseen ja voikukkaan, koska niillä ei ole myrkyllisiä näköislajeja.
 – Nokkosen voi sekoittaa valkopeippiin, mutta myös se on syötävä kasvi.
 Lisäksi aloittelijalle helppoja villiyrttejä ovat  kuusenkerkkä  ja koivunlehdet, mutta niiden poimimiseen tarvitaan maanomistajan lupa. Nyman järjestää oman yrityksensä kautta villiyrttikursseja, joissa hän kertoo käyvänsä tilanteesta riippuen läpi 10–20 kasvia.
 – Mutta jos omin päin lähtee keräämään, niin silloin suosittelisin aluksi tutustumaan näihin helppoihin.
 Hajurako liikenteeseen
 Villiyrttien keräämisessä täytyy huomioida myös se, mistä kasveja poimii. Teollisuusalueita on vältettävä, eikä yrttejä saa poimia liian läheltä vilkasliikenteisiä teitä.
 Nyman sanoo, että pääkaupunkiseudulla vilkasliikenteiseen tiehen on syytä jättää väliä noin 200 metriä. Maaseudulla riittää 25–50 metriä. Oma piha voi olla hyvä paikka kerätä yrttejä.
 – On vain huomioitava, että jos käyttää puutarhatöissä bensaleikkuria, niin ei kannata poimia sellaisista kohdista, missä on huristellut sillä bensaleikkurilla.
 Muita hyviä keräyspaikkoja ovat tietenkin metsät ja puistot, mutta myös saaret.
 – Pääkaupunkiseudulla on paljon saaria, joihin kulkee reittiveneitä. Siellä pääsee jo hyvin karkuun liikenteen aiheuttamaa haittaa, Nyman vinkkaa.
 Lue myös:
 Tyttären sairaus sai Tara Langen hurahtamaan vihermehuihin – oma suosikki on "nurmikkolitku"
 Santeri Hämäläinen: Villinä yrteistä

Etelä-Suomessa on juuri nyt paras hetki poimia villiyrttejä – Tässä vinkit ilmastoystävällisen lähiruoan keräämiseen


Muotoilija  Oiva Toikka  on kuollut. Asia vahvistettiin Ylelle Galerie Forsblomista. Toikka oli kuollessaan 87-vuotias. Hänet tunnetaan erityisesti lasisista lintuteoksista. Hän oli myös klassikoksi nousseen Kastehelmi-astiaston luoja.
 Toikka syntyi Viipurissa vuonna 1931.
 Toikka on työskennellyt useille eri merkittäville suomalaisille lasivalmistajille, kuten Arabialle ja Nuutajärvelle.
 Hän on toiminut myös opettajana taideteollisessa oppilaitoksessa sekä professorina Tukholman taideteollisessa korkeakoulussa. Toikka on saanut Kaj Franck -palkinnon ja Pro Finlandia -mitalin.
 Oiva Toikka tutkii suunnittelemaansa ja valmistamaansa lasilintua Nuutajärven lasitehtaan lasinpuhaltamossa 17. helmikuuta 2006.  Jussi Nukari / Lehtikuva
 Toikan mittavaa tuotantoa esitellään Design-museon  verkkonäyttelysivustolla  laajasti.
 Galerie Forsblomissa aukeaa ensi torstaina Oiva Toikan näyttely. Toikan odotettiin osallistuvan näyttelynsä "Kevään oivalluksia" avajaisiin henkilökohtaisesti.
 Gallerian Twitter-tilillä Toikkaa luonnehditaan legendaksi suomalaisessa lasitaiteessa, jonka ura on ulottunut yli viiden vuosikymmenen päähän.
 Asiasta kertoi ensimmäisenä  Ilta-Sanomat .
 Katso myös:
 Kulttuuriprofiili: Oiva Toikka
 Lue myös:
 Suomalaisten luottolasimestari suree: Venetsian satoja vuosia vanha lasiperinne tukehtuu turistikrääsään
 Oiva Toikka: Lasiteoksissa pitää näkyä kompuroinnit ja kommellukset

Legendaarinen lasimuotoilija Oiva Toikka on kuollut


Summary: Poliisi mittasi joitakin huimia ylinopeuksia.

Pääsiäisen paluuliikenne sujui pääosin rauhallisissa merkeissä. Ruuhkia ei juuri syntynyt, sillä paluuliikenne jakautui kahdelle päivälle ja ajokeli oli hyvä, kerrotaan Tampereen tieliikennekeskuksesta.
 Hämeen poliisi kertoi pääsiäisliikenteessä mitatuista kovista ylinopeuksista. Esimerkiksi Nelostiellä Heinolassa noin 20-vuotias mies ajoi henkilöautolla 152 kilometrin tuntinopeutta satasen rajoitusalueella sunnuntaina. Poliisin mukaan mies lisäksi ohitti toisen auton alueella, jossa ohittaminen on kielletty. Tapahtumahetkellä pääsiäisliikenne oli vilkasta.
 Ylöjärvellä Metsäkylässä noin 20-vuotias mies ajoi 160 kilometrin tuntinopeutta satasen rajoitusalueella niin ikään sunnuntaina.
 Molempia tapauksia tutkitaan törkeänä liikenneturvallisuuden vaarantamisena.

Pääsiäisen paluuliikenne sujui pääosin rauhallisesti


Summary: Yhdysvalloissa rikotaan pian tämän vuosituhannen ennätys tuhkarokkotapausten määrässä.

Yhydysvalloissa havaittiin viime viikolla 71 uutta tuhkarokkotapausta, Yhdysvaltain terveysviranomainen CDC kertoo. Yhteensä tänä vuonna on hoidettu 626 tuhkarokkopotilasta 22 osavaltiossa.
 Tautitapauksia on jo nyt lähes yhtä paljon kuin tämän vuosituhannen ennätysvuonna yhteensä. Vuonna 2014 havaittiin 667 tuhkarokkotapausta. Viranomaisten mukaan ennätys rikkoutuu tänä vuonna lähes varmasti.
 Uusista potilaista lähes kaikki, 68, havaittiin New Yorkin osavaltiossa. Erityisen paha epidemia on meneillään Williamsburgin kaupunginosassa New Yorkin Brooklynissa.
 Williamburgissa elää suuri ortodoksijuutalaisten yhteisö. Sen parissa on uutiskanava CNN:n mukaan  kampanjoitu voimakkaasti rokotteita vastaan.
 New Yorkin kaupunki on  julistanut hätätilan ja määrännyt tuhkarokkorokotteet pakollisiksi  neljässä kaupunginosassa epidemian takia.
 Tuhkarokko on yleistynyt  nopeasti joka puolella maailmaa,  vaikka suurin osa maailman ihmisistä on rokotettu tautia vastaan. Helposti tarttuva tauti voi olla hengenvaarallinen etenkin lapsille.
 Terveysjärjestö WHO:n mukaan köyhissä maissa tilannetta pahentaa rokotteiden huono saatavuus, kun taas rikkaissa maissa rokotteita vastustetaan aiempaa enemmän.
 Lue myös:
 "En ole rokotevastainen, mutta ei tämä näin voi mennä" – rokotuspakko jakaa Italiassa perheitä ja lääkäreitä
 Espoossa epäillyn tuhkarokkotartunnan saanut on rokottamaton lapsi – Tapauksia on yhä useammin, näin selvität oman suojasi tautia vastaan
 WHO: Tuhkarokkotapausten määrä kasvanut 50 prosentilla
 Laaja tutkimus kumoaa väitteet MPR-rokotteen ja autismin yhteydestä – jälleen kerran

Yhdysvalloissa on pahin tuhkarokkoepidemia vuosiin, ja se leviää vauhdilla – New Yorkissa 68 uutta potilasta viikossa


Summary: Torstaina protestoijat aikovat julkistaa oman väliaikaisen johtoneuvostonsa..

Mielenosoittajat vaativat Sudanissa vallan välitöntä siirtämistä siviileille.
 Kymmenhenkinen sotilasneuvosto on hallinnut maata helmikuun 11. päivästä alkaen. Tällöin armeija syöksi pitkäaikaisen ja kovaotteisen presidentti  Omar al-Bashirin  vallasta.
 Protestoijat ovat osoittaneet mieltään helmikuun kuudennesta asti erityisesti armeijan päämajan lähistöllä Khartumissa. He ovat tukkineet tiet päämajaan.
 Nyt armeija on käskenyt mielenosoittajia poistamaan esteet ja siirtymään muualle. Mielenosoittajat vaativat hallinnon siirtämistä siviileille välittömästi.
 Protestoijien johto on kutsunut tiistaiksi koolle entistä suuremman joukon protestoijia. Torstaina mielenosoittajat aikovat haastaa armeijan julkaisemalla oman väliaikaisen johtonsa maan siirtymiseksi siviilihallintoon.
 Aiheesta lisää:
 Neljä kuukautta protesteja, kaksi kaadettua johtajaa: Näin Sudanin tapahtumat ovat edenneet
 Kansanmurhasta syytetty presidentti painui maan alle: Sudanin pahamaineinen voimamies luopui vallasta   Algerian väliaikainen presidentti nimitti perustuslailliseen neuvostoon uuden johtajan

Jännitteet Sudanissa kasvavat, kun mielenosoittajien ja armeijan neuvottelut katkesivat sunnuntaina


Summary: McKeen kumppni Sara Canning on pyytänyt hautajaisvieraita pukeutumaan Harry Potter -teeman mukaisesti, koska McKee oli fani.

Pohjois-Irlannissa torstaina ammuttu toimittaja  Lyra McKee  haudataan tänään Belfastissa.
 Hautajaisvieraina on paitsi McKeen ystäviä ja kollegoja, myös Britannian ja Irlannin johtavia poliitikkoja.
 St Annen katedraalissa iltapäivällä alkaneeseen hautajaisseremoniaan ovat saapuneet muun muassa Britannian pääministeri  Theresa May  ja oppositiossa olevan työväenpuolueen johtaja  Jeremy Corbyn  sekä Irlannin presidentti  Michael D. Higgins  ja pääministeri  Leo Varadkar.
 McKeen kumppani  Sara Canning  on pyytänyt hautajaisvieraita pukeutumaan Harry Potter tai supersankari-teemojen mukaisesti, koska McKee oli hahmojen fani.  Britannian yleisradioyhtiön BBC:n mukaan  moni McKeen ystävä tai kollega onkin tullut paikalle esimerkiksi Harry Potter -t-paidassa tai -huivissa.
 Hautajaisiin odotettiin myös Pohjois-Irlannin kuuden pääpuolueen edustajia. Puolueet ovat tuominneet McKeen murhan yhteisessä lausunossaan.
 Tasavaltalaisryhmä  Uusi IRA on tunnustanut  jäsenensä ampuneen McKeen. McKee sai surmansa, kun ampuja tulitti summittaisesti poliiseja mellakan yhteydessä Derbyn kaupungissa. Uusi IRA on pyytänyt McKeen ampumista anteeksi tämän perheeltä ja ystäviltä.

Lyra McKee haudataan Belfastissa – paikalla myös May, Corbyn ja Higgins


Summary: Illan lähtö Turusta takaisin Tukholmaan joudutaan melko varmasti perumaan.

Tallink Siljan m/s Baltic Princess seilaa tällä hetkellä Ahvenanmerellä sähkövikaisena. Puolet laivan sähköjärjestelmistä on lakannut toimimasta.
 Tällä hetkellä alus on matkalla Tukholmaan Turkuun. Tallink Siljan viestintäpäällikkö  Marika Nöjd  kertoo laivan jättävän matkallaan Maarianhaminan väliin.
 – Alus saapunee Turkuun noin kaksi tuntia arvioitua myöhemmin eli 21 aikaan illalla.
 – Aluksessa olevilla matkusajilla ei ole mitää hätää.
 Nöjd sanoo, että illan lähtö Turusta Tukholmaan tullaan lähes varmuudella perumaan.
 – Kontaktoimme nyt matkustajia, joilta illan lähtö tulee jäämään väliin.
 Hän kertoo myös teknisen vian aiheuttaneen muutamia ongelmia. Esimerkiksi ilmastointi ei toimi kunnolla. Lisäksi ruokaa ei pystytä lämmittämään, eikä laivassa esiintyvä bändi pysty esiintymään.
 Asiasta kertoi ensimmäisenä  Iltalehti

Baltic Princess -aluksessa sähkövika merellä – saapuu Turkuun pari tuntia myöhässä


Summary: Kiinan avaruushallinnon johtaja kertoi keskiviikkona myös useista muista kunnianhimoisista avaruushankkeista.

Kiina aikoo lähettää miehitetyn lennon Kuuhun ja rakentaa sinne tutkimusaseman vuosikymmenen kuluessa, kertoo maan avaruushallinnon johtaja Zhang Keijan maan tiedotusvälineiden mukaan.
 Keijan ilmoitti lukuisista avaruushankkeista Kiinan avaruuspäivän kunniaksi pitämässään puheessa, kertoo uutistoimisto Xinhua.
 Kiina aikoo myös laukaista ensi vuoteen mennessä Mars-luotaimen. Maan kolmas luotain Kuuhun, Chang'e-5, laukaistaan vuoden loppuun mennessä. Kuusta näytteitä keräävä Chang'e-5 piti laukaista jo toissa vuonna, mutta laukaisu viivästyi kantoraketin ongelmien takia.
 Kiina ilmoitti myös, että se aikoo ensi vuoden ensimmäisellä puoliskolla laukaista Pitkä Marssi-5B-raketin, joka kuljettaa suunnitellun avaruusaseman keskeisiä osia avaruuteen. Tiangong- eli Taivaallinen palatsi -avaruusaseman on määrä olla valmis vuonna 2022. Sen on tarkoitus korvata Kansainvälinen avaruusasema ISS, jonka on määrä lopettaa toimintansa vuonna 2024.
 ISS on Yhdysvaltojen, Venäjän, Kanadan ja Euroopan yhteishanke.
 Kiina käyttää nykyisin Yhdysvaltojen jälkeen toiseksi eniten rahaa avaruusohjelmiin. Taloudellisen yhteistyön järjestö Opec arvioi Kiinan toissa vuoden avaruusbudjetiksi noin 8 miljardia euroa.

Kiina suunnittelee miehitettyä lentoa ja tutkimusasemaa Kuuhun


Summary: Toimittaja Juhani Nurmi tapasi The Avengers -sarjan päättävästä Endgamen ohjaajaveljekset Anthony ja Joe Russon Lontoossa.

Leikkikalujen ja askartelutarvikkeiden vähittäiskauppa

Marvel Comicsin sarjakuviin perustuvat filmatisoinnit ovat tuottaneet miljardeja euroja kansainvälisillä lippuluukuilla viime vuosikymmenen kuluessa.
 Supersankareiden myyttinen taistelu kosmista superkonna Thanosta ( Josh Brolin ) vastaan huipentuu jatko-osassa  Avengers: Endgame , josta on povattu kassaennätyksiä murskaavaa Hollywood-elokuvaa.
 Elokuvaa on ympäröinyt poikkeuksellinen salailu. Elokuvan lehdistötilaisuudessa Lontoossa toimittajille ei näytetty koko elokuvaa, ainoastaan muutamia lyhyitä kohtauksia. Tavoitteena on varjella elokuvan juonipaljastuksia ja siinä on myös onnistuttu:  Endgamen  salaisuuksia ole – ihme kyllä – tihkunut julkisuuteen ennakkoon.
 Iron Manin menestys siivitti voittokulkua
 Marvel-filmatisointien valtakausi alkoi  Jon Favreaun  ohjaamalla  Iron Man  -elokuvalla, joka sai ensi-iltansa vuonna 2008. Elokuvan pääosaan kiinnitettiin arvostettu  Robert Downey Jr .
 Huumetuomioita saanut elokuvatähti oli jättiriski studion näkökulmasta. Favreau oli kuitenkin päättänyt, että Downey Jr. oli hänen tähtensä ja sai kaikkien hämmästykseksi myös runnottua valintansa läpi.
 Riskinotto kannatti. Robert Downey Jr:n röyhkeän itsevarma ote Iron Man -identiteetin taakse piiloutuvaan asemagnaattiin Tony Starkiin osoittautui täysosumaksi. Iron Man oli iso kansainvälinen kassamenestys, joka on siivittänyt Marvel-elokuvien voittokulkua nykypäivään.
 Jos  Iron Man  olisi flopannut lippuluukuilla, se olisi todennäköisesti laittanut pisteen muillekin Marvel-filmatisoinneille. Ainakin nykyisessä mittakaavassa.
 Scarlett Johansson esittää Avnegers-sarjassa S.H.I.E.L.D-agentti Natasha Romanoffia, Chris Evans puolestaan Kapteeni Amerikkaa. Walt Disney Studios Motion Pictures Finland
 Lahjakkaat ohjaajaveljekset
 Endgamen  amerikkalaisilla ohjaajilla  Anthony  ja  Joe Russolla  on indie-elokuvatausta. Clevelandissä, Ohiossa syntyneet veljekset tunnetaan työstään muun muassa tv-sarjoissa  Paluu pulpettiin  (Community) ja  Sukuvika  (Arrested Development), josta he voittivat myös Emmy-palkinnon.
 Edellä mainitut sarjat vahvistivat veljesten mainetta taitavina, komediallisen ajoituksen hallitsevina käsikirjoittajina, jotka satsaavat erityisen paljon henkilöhahmojen uskottavuuteen.
 Indie-taustastaan huolimatta Russot onnistuivat vakuuttamaan myös Marvel-elokuvaimperiumia johtavan  Kevin Feigen  kyvyistään. Hän antoi heille mahdollisuuden ja veljekset osoittivat lahjakkuutensa modernin toimintaelokuvan tarinankertojina elokuvassa  Captain America: The Winter Soldier  (2014), josta tuli yksi koko Marvel-sarjan suosituimmista jatko-osista.
 The Avengers: Endgame  on veljesten neljäs elokuva, joka myös päättää heidän sopimuksensa Walt Disney -yhtiön kanssa. Sen ja  Captain America: Winter Soldierin  lisäksi Russot ovat aiemmin ohjanneet elokuvat  Captain America: Civil War  (2016) ja  The Avengers: Infinity War  (2018).
 Saumatonta yhteistyötä
 Ohjaajaveljekset Joe ja Anthony Russo. StillMoving for Disney
 Tapaan Russot lontoolaisessa hotellissa, ja saan heistä nopeasti joviaalin ja ystävällisen vaikutelman. He vaikuttavat enemmän ihan normaaleilta kavereilta kuin miljardiluokan kassamagneettien ohjaajilta.
 Jättimäinen budjetti ja tuotto-odotukset Alustavien tietojen mukaan vuosi sitten ensi-iltansa saaneen  Avengers: Infinity Warin  ja tarinan päättävän  Avengers:   Endgamen  yhteisbudjetti on yltänyt miljardiin dollariin. Myös markinoinnissa liikkuvat suuret summat:  Endgamen  markkinointibudjetin uskotaan yltävän jopa 200 miljoonaan dollariin. Edeltävä  Infinity War  on kerännyt lipunmyyntituloja vuodessa yli 2 miljardia dollaria, ja se on jo kaikkien aikojen neljänneksi tuottoisin elokuva. Ennakkolipunmyynnin perusteella  Endgamen  uskotaan myyvän vieläkin paremmin. Alalla seurataankin jännityksellä, haastaako  Endgame  ykkössijaa liki 2,8 miljardin lipunmyynnillä pitävän  Avatarin  (2009). Yle Uutiset
 Työskentelytapojaan Russot eivät halua avata kovin tarkasti. Omien sanojensa mukaan he "laittavat kollektiivisen aivoenergiansa ja ongelmanratkaisukykynsä yhteen", kun pulmia ilmaantuu. Ilmeisesti yhteistyö toimii kuitenkin saumattomasti: veljesten mukaan he viettävät enemmän aikaa yhdessä kuin perheidensä kanssa.
 Yllättävää kyllä, elokuvabudjettien suuruus ei liiemmälti hetkauta heitä.
 – Joe ja minä aloitimme uramme indie-elokuvilla ja nyt käytössämme on jättimäiset budjetit. Yllätyimme siitä kuinka samanlaista työ kuitenkin loppujen lopuksi on. Teemme yhä töitä tismalleen samalla tavalla. Ensin kehitämme tarinan ja sitten toteutamme sen. On virkistävää, että näinkin jättimäiset elokuvaprojektit ovat vielä jokseenkin hallittavia, Anthony Russo hämmästelee.
 Walt Disney Studios Motion Pictures Finland
 Onko Disneyllä liikaa valtaa?
 Nyt kun Walt Disney -yhtiö  on sinetöinyt kaupan  20th Century Fox -studiosta, Disneyllä tulee olemaan käytössään entistä järeämpiä elokuvasarjoja.
 Onko Disneyllä jo liikaa valtaa?
 – Disneyllä on toki monia kilpailijoita, kuten esimerkiksi Netflix, Apple ja Amazon. Monialayhtiöt ovat selkeästi valtaamassa alaa Hollywoodissa. Studiot kasvavat, jotta voisivat kilpailla entistä kovemmin toisiaan vastaan. Disneyllä on nyt myös hallussaan X-Men- ja The Fantastic Four -sarjojen elokuvaoikeudet, Joe Russo luettelee.
 Russo kiittelee yhtiötä siitä, että se on uskonut heihin ja tukenut elokuvantekijöinä.
 – Edellinen Avengers-osa,  Infinity War  on mielestämme yksi radikaalimpia hittielokuvia miesmuistiin. Tapoimme puolet sankareista elokuvan lopussa ja silti tuo kerronnallinen loppuratkaisu kelpasi Disneylle.
 Jättielokuvien juonta varjellaan tarkasti
 Juonipaljastukset ovat nykyään Hollywood-ohjaajille yhä suurempi ongelma. Sosiaalinen media, trailerit ja internet paljastavat usein suurelokuvien juonet ennakkoon hämmästyttävällä tarkkuudella.
 – Haluamme rajoittaa tiukasti elokuviimme liittyviä juonipaljastuksia.
 Anthony Russon mukaan tämä tarkoittaa ennen kaikkea elokuvan käsikirjoituksen hallitsemista, kuka sen saa käsiinsä ja kuka saa ylipäätänsä lukea sen.
 – Harvat saavat lukea koko käsikirjoitusta. Annamme useimmille näyttelijöille luettavaksi vain sen osan tarinaa, jossa he itse esiintyvät. Kerromme ja kuvailemme heille paljon erilaisia yksityiskohtia, jotta he ymmärtäisivät paremmin tarinan kokonaisuuden ja miten juuri heidän roolinsa liittyy siihen.
 – Mielestämme salailu on kaiken vaivan arvoista. Miljoonat katsojat kokevat nämä elokuvat samanaikaisesti ympäri maailmaa. Se on tärkeä ja tunteikas yhteisöllinen kokemus. Me itsekin haluamme kokea elokuvan juuri siten.
 Avengers: Endgame on Suomen ensi-illassa keskiviikkona 24.4.
 Walt Disney Studios Motion Pictures Finland
 Juhani Nurminen
 Jutun kommentointimahdollisuus on auki klo 22.00 saakka. Tervetuloa mukaan.

Avengers: Endgamesta povataan kaikkien aikojen kassamenestystä – Ohjaajat Ylelle: "Annamme näyttelijöille luettavaksi vain sen osan tarinaa, jossa he itse esiintyvät"


Summary: Veden pelättiin viime vuonna loppuvan Kapkaupungista kokonaan.

Ankarat sateet vaivaavat Etelä-Afrikan itä- ja eteläosia.
 Sateista kärsii pahiten läntinen KwaZulu-Natalin maakunta, missä jo 51 ihmistä on saanut surmansa. Asiasta kertovat Etelä-Afrikan tiedotusvälineet, muiden muassa  Daily Sun -lehti .
 Sateet alkoivat jo useita päiviä sitten. Maanantaina tullut poikkeuksellinen ryöppy yllätti viranomaiset.
 Lukuisat asuinrakennukset ovat romahtaneet sateiden seurauksena. Viime viikolla 13 ihmistä sai surmansa, kun kirkon seinä romahti sateen seurauksena kesken pääsiäisjumalanpalveluksen KwaZulu-Natalissa.
 Monet tiet ovat veden vallassa ja Durbanin satama on jouduttu sulkemaan.
 Etelä-Afrikka on jo kauan kärsinyt kuivuudesta. Maan maataloustuotannon ennakoidaan olevan tänä vuonna ennätyksellisen huono kuivuuden takia.
 Sade auttaa tilannetta maan keski- ja itäosassa. Sen sijaan pahin kuivuusalue maan länsiosassa näyttää tällä kertaa jäävän vaille vettä.
 Viime vuonna Etelä-Afrikan lounaiskolkassa sijaitseva Kapkaupunki oli hätätilassa, sillä asukkaiden juomavesi uhkasi loppua kokonaan. Kaupunki sai kuitenkin lopulta sadetta ja pelättu "Day zero", eli vedenloppumispäivä peruttiin.
 Sade toi helpotuksen Kapkaupunkia vuosia piinanneeseen vesipulaan – osa padoista tulvii jo yli
 Kapkaupungissa vesijohtovesi uhkaa loppua jo tänä keväänä – ensimmäisenä kaupunkina maailmassa

Rajut sateet nostavat tulvia kuivuudesta kärsivässä Etelä-Afrikassa


Summary: Puolen tunnin audienssi Valkoisessa talossa käsitteli julkisen keskustelun ilmapiiriä.

Yhdysvaltain presidentti  Donald Trump  kutsui Valkoiseen taloon yhteisöpalvelu Twitterin perustajan ja toimitusjohtajan  Jack Dorseyn.
 Keskustelu kesti kanadalaisen  mediayhtiön Vicen mukaan  puoli tuntia, ja sen aikana käsiteltiin sosiaalisen median tilaa sekä Twitterin toimintaa. Presidentin tviitin mukaan tapaaminen oli mahtava ja hän odottaa avoimen vuoropuhelun jatkuvan.
 Eilen, ennen tapaamista Trump ehti kuitenkin moittia Twitteriä poliittisesta puolueellisuudesta ja Twitter-seuraajiensa karsimisesta.
 Trump on – kuten republikaaninen puolue muutoinkin –  katsonut Twitterin  syrjivät republikaaneja ja presidenttiä.
 Trumpin mielestä hänen seuraajamääränsä olisi ilman poliittista syrjintää suurempi kuin nykyiset 60 miljoonaa.
 Trump toivoi kongressin puuttuvan asiaan ja katsoi, että vastaavia yhteisöpalveluita pitäisi olla enemmän tarjolla – ja niiden pitäisi olla tasapuolisempia. Trump myös siteerasi kannattajaansa: "Paras asia, mitä Twitterille on tapahtunut on Donald Trump".
 Twitter on  kertonut, että seuraajamäärän muutokset  johtuvat epäiltyjen botti-tilien karsimisesta.
 Twitterin tiedottajan mukaan toimitusjohtaja Dorseyllä oli rakentava tapaaminen presidentin kanssa, ja siinä käsiteltiin julkisen keskustelun tervehenkisyyttä ennen ensi vuoden vaaleja. Myös pyrkimyksiä vastata opioidi-riippuvuuden lisääntymiseen käsiteltiin.
 Trump käyttää Twitteriä hyväkseen viestinnässä
 Trumpin syrjintäväitteitä  heikentää ilmeinen seikka : Trump käyttää Twitteriä voimakkaasti viestiäkseen omaa sanomaansa kannattajilleen. Hän jopa  itse sanoi marraskuussa 2017,  että sosiaalisen median rooli oli ratkaiseva hänen valinnassaan presidentiksi:
 – Epäilen, olisinko täällä ilman sosiaalista mediaa, ollakseni rehellinen.
 Hänen omia tviittejään ei voi pitää aina kovinkaan rakentavina. Presidentti Trump on käyttänyt tviittejään ahkerasti hyökätäkseen arvostelijoitaan kohtaan. Kansainvälinen markkinatutkimusta ja data-analyysia tekevä  YouGov-yhtiö tutkii  presidentin tviittien herättämiä reaktioita  TweetIndexillä , ja kansalaisten kannat jakautuvat pitkälti puoluekannoittain.
 Muun muassa huhtikuussa hänen kritiikkinsä kongressiedustaja  Ilhan Omarin  9/11-kommenttia kohtaan  nostatti Omarin  mukaan häneen suunnattujen tappouhkausten vyöryn.

Trump tapasi Twitterin toimitusjohtajan – presidentti toisti tapaamisen alla syytöksensä, jonka mukaan Twitter syrjii häntä


Summary: Mars ei ole seismologisesti yhtä aktiivinen kuin Maa, eikä Punaisella planeetalla ole mannerlaattoja.

Marsissa on havaittu värähtelyä, joka tutkijoiden mukaan on todennäköisesti ensimmäinen mitattu marsperän järistys.  Asiasta kertoo Yhdysvaltain avaruushallinto Nasa .
 Havainto tehtiin seismologisella mittalaitteella, joka lähetettiin Marsiin Nasan Insight-laskeutujalla. Se saapui perille Marsiin viime marraskuussa. Mittaukset päästiin aloittamaan tämän vuoden puolella, kun InSightin robottikäsi sai asetettua seismometrin Marsin pinnalle.
 – Tämä ensimmäinen tapahtuma aloittaa virallisesti uuden alan: Marsin seismologian, sanoi InSight-laskeutujan johtava tutkija, Nasan  Bruce Banerdt  Nasan tiedotteessa.
 InSightin laitteiden tavoitteena on kerätä tietoa Marsin sisärakenteesta, jotta saataisiin parempi käsitys Marsin ja Maan muodostumisesta yli neljä miljardia vuotta sitten.
 Vaimea signaali
 Seismometrin 6. huhtikuuta tallentama signaali on hentoinen. Nasan mukaan se vastaa suurin piirtein magnitudin 2,5 maanjäristystä. Esimerkiksi Etelä-Kaliforniassa niin pieni värähtely hukkuisi kymmenien päivittäisten seismisten ilmiöiden joukkoon.
 Mars ei kuitenkaan ole seismisesti yhtä aktiivinen kuin Maa. Marsissa ei ole mannerlaattoja, kuten ei Kuussakaan.
 – Olemme odottaneet kuukausia tämänkaltaista signaalia, seismometristä vastaava tutkija  Philippe Lognonné  Pariisin geofysiikan instituutista sanoo Nasan tiedotteessa.
 Tallennetun datan analyysi on vielä kesken, eivätkä tutkijat ole täysin varmoja värähtelyn syystä, mutta se vaikuttaa saaneen alkunsa planeetan pinnan alla. Lognonné pitää erittäin todennäköisenä, että kyseessä on marsinjäristys.
 Lisäksi järistyksen suuruusluokka ja kesto sopivat yhteen joidenkin Kuussa havaittujen järistysten kanssa, Nasa kertoo. Kuunjäristyksiä havainnoitiin 1969–1977 Nasan Apollo-ohjelman lennoilla kuljetetuilla laitteilla.
 Epäonneakin: Pora jumittui
 InSight on kuljettanut Marsiin myös poran, jolla on tarkoitus tutkia planeetan sisäosien lämpötiloja. Se on toistaiseksi saanut porattua vain noin puoli metriä syvän reiän, vaikka tavoitteena on ollut viiden metrin syvyyteen tunkeutuminen.
 Tutkijat selvittelevät yhä, miksi laite on jumiutunut.
 Lue myös:
 Nasan InSight-laskeutuja saapui Marsiin

Todennäköinen "marsinjäristys" havaittiin ensi kertaa: Uuden Mars-laskeutujan laite tallensi hentoisen signaalin


Summary: Tänä vuonna on tarjolla korkeintaan nollakasvua, ensi vuonna rakentaminen painuu pakkaselle.

Rakennusten tai niiden osien rakentaminen

Rakentaminen on ollut viime vuodet Suomen talouskasvun veturi. Jatkossa Suomen talous jatkuu vielä yleisesti ottaen varovaisella nousu-uralla, mutta rakentamisen kasvu pysähtyy ja kääntyy laskuun.
 Rakennusteollisuuden keskiviikkona julkistaman suhdannekatsauksen mukaan tänä vuonna on tarjolla korkeintaan nollakasvua, ensi vuonna toimiala painuu pakkasen puolelle.
 Alla olevassa kaaviossa verrataan rakentamista suhteessa Suomen bruttokansantuotteen kehitykseen.

 Rakennusalan veto loppuu Rakentaminen siirtyy ensimmäisenä isona toimialana laskusuhdanteeseen. Laskun syynä on etenkin kerrostalorakentamisen ja yleisen infrarakentamisen hiipuminen. Asuntorakentaminen vähenee viime vuoden ennätystasosta noin 10 000 asunnolla. Uudisrakentamisen lasku ohjaa resursseja korjausrakentamiseen – vuosittain noin 30 000 asuntoa on putkiremontin tarpeessa. Sote-ratkaisun viivästyttäminen aiheuttaa epävarmuutta julkisiin hankkeisiin.
 Talonrakennustöiden aloitusten määrä putoaa viime ja toissa vuoden noin 40 miljoonan kuutiometrin tasosta alle 38 miljoonaan kuutioon. Ensi vuonna lasku jatkuu – uudisrakentamisen aloitukset jäävät alle 36 miljoonaan kuutioon.
 Lasku on maltillinen, mutta antaa kuvaa Suomen talouden yleisestä kehityssuunnasta. Rakentaminen oli ensimmäinen toimiala, joka veti Suomen noususuhdanteeseen – ja samalla tavoin se on ensimmäisenä toimialana kertomassa noususuhdanteen päättymisestä.
 Talouskasvu hyytyy
 Useimpien arvioitsijoiden mukaan Suomen talouskasvu hidastuu tänä vuonna puolentoista prosentin tuntumaan ja ensi vuonna lisää. Kasvun takana on viennin sijasta yhä enemmän kotimarkkinoiden kulutus.
 Samaan aikaan kansainvälisestä taloudesta ei kuulu juuri muuta kuin huolestuttavia uutisia uhkaavista kauppasodista ja venyvästä brexitistä alkaen. Epävarmuus on omiaan lykkäämään rakennushankkeita.
 Lisää epävarmuutta synnyttää Suomen sote-uudistuksen kaatuminen, joka saattaa vaikuttaa julkisiin investointihaluihin.
 Rakennusteollisuuden raportti toteaa, että soten kaatuminen aiheuttaa epävarmuutta myös korjausrakentamiseen. Maakunnissa pohditaan, kannattaako sitä vanhaa sairaalaa korjata vai ei?
 Esko Jämsä / AOP
 Asuntorakentaminen kääntyy, mutta on yhä korkealla
 Viime vuonna aloitettiin ennätyksellisesti noin 46 000 asunnon rakennustyöt. Se oli yli tuhat asuntoa enemmän kuin edellisvuonna.
 Hurja kasvu painottui pieniin koteihin. Kerrostaloasuntojen keskimääräinen huonekoko on Rakennusteollisuuden raportin mukaan useissa kaupungeissa laskenut vain 40 neliöön.
 Raportin mukaan viime vuoden loppua kohden asuntopinta-alassa nähtiin pientä "väreilyä" ylöspäin, mikä saattaa olla merkki kutistumisen päättymisestä.
 Kovin paljon pienempiä asuntoja Suomessa tuskin tullaan rakentamaan.
 Juha-Matti Mäntylä / Yle
 Asuntorakentamisen kasvuvuodet ovat nyt ohi.
 Kuten yllä oleva kaavio kertoo, Rakennusteollisuuden arvion mukaan tänä vuonna asuntorakentamisen aloituksia nähdään 39 000 kappaletta, ensi vuonna 36 000 kappaletta. Se on noin 10 000 asuntoa vähemmän kuin viime vuoden ennätystaso.
 Tämä on talouskasvun hiipumisen luonnollinen seuraus – toisaalta esimerkiksi pääkaupunkiseudulla on yhä huutava pula kohtuuhintaisista asunnoista.
 Sinänsä kelit ovat asuntorakentamiselle suotuisia. Korot ovat matalalla. Kuluttajien luottamus omaan talouteensa ja asuntovelan maksukykyynsä on vahva. Suomen talouskin kasvaa yhä, vaikkakin hidastuen.
 Rakennusteollisuuden suhdanne-ennustajat arvioivat Suomen vuokratason houkuttavan myös asuntosijoittajia – vaikka sijoittajien into onkin rauhoittunut kuumimmista vuosista.
 Uudisrakentamisen lasku ohjaa resursseja korjausrakentamiseen. Vuosittain noin 30 000 asuntoa on putkiremontin tarpeessa.
 Artikkeli päivittyy.

Rakentaminen veti Suomen nousuun – ja seuraavaksi laskuun


Summary: Kansanäänestyksessä hyväksytty perustuslaki vahvistaa myös armeijan asemaa.

Egyptiläisäänestäjät ovat hyväksyneet ylivoimaisella enemmistöllä perustuslakimuutokset, jotka vahvistavat presidentin ja armeijan valtaa.
 Lakimuutokset mahdollistavat myös sen, että vuonna 2014 presidentiksi valitun  Abdul Fattah al-Sisin  valtakausi voi jatkua jopa vuoteen 2030.
 Perustuslakimuutosten puolesta äänesti vaalikomission mukaan liki 89 prosenttia uurnilla käyneistä. Äänestysvilkkaus jäi kuitenkin 44,3 prosenttiin.
 Al-Sisi valittiin vuonna 2018 toiselle presidenttikaudelle. Uudet vaalit piti järjestää vuonna 2022, mutta hänen valtakauttaan jatkettiin kuusivuotiseksi eli vuoteen 2024 asti.
 Perustuslain mukaan presidentti voi olla vallassa vain kaksi kautta. Rajoitus ei kuitenkaan koske al-Sisiä ennen uusia vaaleja, joten hän voi asettua ehdolle myös vuonna 2024.
 Parlamentti on jo hyväksynyt perustuslakimuutokset.
 "Kansanäänestys ei ollut reilu"
 Presidentti saa myös lisää valtaa tuomarien ja syyttäjien nimittämiseen. Armeija saa roolin "perustuslain ja demokratian suojelijana".
 Arvostelijat moittivatkin lakia siitä, että se kasvattaa presidentin ja armeijan valtaa parlamentin ja oikeuslaitoksen kustannuksella.
 Ihmisoikeusjärjestö Human Rights Watchin Lähi-idän ja Pohjois-Afrikan alueen apulaisjohtaja  Michael Page  myös sanoo, ettei kansanäänestystä käyty vapaassa ja reilussa ilmapiirissä.
 Kannattajat kiittävät al-Sisiä Egyptin vakauttamisesta. Arvostelijat kuitenkin syyttävät häntä sekä islamistisen että maallisen ja liberaalin opposition tukahduttamisesta.
 Al-Sisi nousi valtaan, kun armeija oli syrjäyttänyt vaaleilla valitun islamistisen presidentin  Mohammed Mursin  heinäkuussa 2013.

Egyptiläiset tukivat presidentin vallan vahvistamista – Sisi voi hallita jopa vuoteen 2030 asti


Summary: Suoraa lähetystä pääset seuraamaan klikkaamalla jutun kuvaa.

Keskustan kansanedustaja  Annika Saarikko   ilmoitti tänään , ettei ole käytettävissä puolueen puheenjohtajaksi.
 Keskustan eduskuntaryhmä on koolla ennen täysistunnon alkamista. Saarikon odotetaan kommentoivan kokouksen yhteydessä puheenjohtajakisasta luopumista. Yle seuraa tapahtumia hetki hetkeltä tässä artikkelissa.
 Näytämme Saarikon mahdolliset kommentit myös suorana Areenassa.

Katso suorana: Kommentoiko Saarikko puheenjohtajakisasta luopumista? Yle seuraa hetki hetkeltä


Summary: Vaatetuunaaja tekee itselleen paitoja miesten kauluspaidoista, hameita housuista ja viittoja takeista.

Puuvillapula ja pikamuodista aiheutuva tekstiilijäteongelma saavat monen miettimään shoppailun tarpeellisuutta. Se, mikä ennen tuotti hyvää oloa, saattaa nyt aiheuttaa syyllisyyttä.
 Voiko muotia kuluttaa hyvällä omallatunnolla?
 Kirpputorin henkareissa roikkuvat miesten kauluspaidat vaihtuvat vaatetuunaaja  Aija Rouhiaisen  käsissä. Etsimme kuosia, josta voisi ommella tyylikkään naisten paidan. Syy siihen, miksi olemme miesten osastolla on Rouhiaiselle itsestäänselvää.
 – Tarvitsemme tuunaukseen riittävän suuren paidan ja niitä löytyy miesten osastolta. Kun on paljon kangasta, on kaavojen sovittaminen helpompaa.
 Naisten paita kannattaa tuunata miesten paidasta Puoli seitsemän/ Yle, Helena Lappeteläinen
 Rouhiainen tietää, miten kirpputoreilta löytämiä vaatteita voi tuunata nykymuodin luomuksiksi. Hän on ostanut viimeisen 25 vuoden aikana vain kymmenen uutta vaatetta kaupasta.
 –Ajattelen, että jokainen kirpputorilta ostettu vaate on ekoteko. Sitä paitsi kirpputoreilta löytyy laadukasta kangasmateriaalia ja persoonallisia kankaita.
 Rouhiainen on ommellut vanhoista housuista hameita, ulkotakeista viittoja ja puseroista laukkuja. Jutun lopussa on Rouhiaisen ohje miesten kauluspaidasta tehtävään naisten holkkihihaiseen paitaan.
 Aija Rouhiainen uskoo, että kuka tahansa osaa ommella vaatteita. Helena Lappeteläinen/Yle
 Karmea vaate muuttuu hetkessä tyylikkääksi
 Aija Rouhiainen on vakuuttunut, että jos osaa ommella verhoihin päärmeet, niin taidot riittävät myös yksinkertaisen vaatekappaleen ompelemiseen. Kyse on enemmänkin siitä, että antaa aikaa luovuudelle.
 Jos ompelukoneen käyttö hirvittää, Rouhiainen kehottaa hakemaan rohkeutta esimerkiksi työväenopiston kursseilta. Innostuksen lisääntyessä voi pohtia jo oman ompelukoneen ostamista.
 Rouhiaisen mukaan aloittelijakin tuunaa päivässä miesten kauluspaidan naisten holkkihihaiseksi paidaksi.
 – Miesten paidan purkamiseen kannattaa varata pari tuntia, paperikaavojen tekemiseen vierähtää puoli tuntia ja ompeleminen kestää noin viisi tuntia. Palkintona työstä on paita, jollaista ei varmasti tule toisella vastaan.
 Löydämme yllättäin kaksi lyhythihaista miesten paitaa, joissa on sama vaakunakuviointi eri pohjavärillä. Rouhiainen ottaa haasteen vastaan ja ompelee niistä paidan.
 – Kahden paidan työstämisesä on isompi vaiva. Aloittelijan kannattaa pitäytyä yhdessä pitkähihaisessa paidassa.
 Katselemme paidoissa olevia niskalappuja. Huomaamme yllätykseksemme, että ne ovat Björn Borgin tuotantoa. Nopea googlaaminen paljastaa paitojen olevan 80-luvun mallistoa, jonka on suunnitellut ruotsalaisen  Rodhi Heintz . Merkkivaatteita siis!
 Naisten paitaan voi yhdistää myös kahden eri paidan kuoseja Puoli seitsemän/ Yle, Helena Lappeteläinen
 Puuvillan tuottamiseen menee 2500 litraa vettä
 Varsinkin miesten kauluspaidat ovat monilla kirpputoreilla ongelma. Paitoja kertyy enemmän, kuin niitä ehditään myydä. Tämän vuoksi ne päätyvät lopulta sekajätteisiin.
 Vaikka paita olisi jo poistunut muodista, sen kangas voi olla edelleen käyttökelpoinen. Tämän vuoksi tuunaus on kekseliäs tapa säästää ympäristöä.
 Esimerkiksi uuden puuvillapaidan tuottamiseen kuluu vettä keskimäärin 2500 litraa. Lisäksi sen valmistamisen eri työvaiheissa käytetään 5000-8000 kemikaalia. Nämä kemikaalit päätyvät esimerkiksi Aasiassa usein puhdistamattomana ympäristöön.
 Tällä hetkellä puuvilla on yksi käytetyimmistä kangasmateriaaleista. Samaan aikaan se on epäekologisin luonnonmateriaali.
 Kaavojen asettaminen kankaalle Puoli seitsemän/ Yle, Helena Lappeteläinen
 Holkkihihaisen paidan ompeluohjeet:
 Paidan ompelemisen ensimmäinen haaste on ottaa mittanauha esiin ja selvittää omat mitat. Mittaa rinnanympärys ja lantionympärys.
 Koska paidan materiaali ei jousta, niin lisää mittoihin vähintään 5 cm. Jos käytät vähintään vaatekokoa C44, väljyyttä saa olla jopa 10 cm. Aija Rouhiaisen suosittelee piirtämään mittojen pohjalta kaavan.
 – Kaavan mittoja kannattaa ennen ompelemista verrata omiin mittoihin, jotta paidasta tulee sopiva. Palat voi vaikka kiinnittää nuppineuloin yhteen ja sovittaa sitä.
 Rouhiaisen suunittelemaa kaavaa voi suurentaa helposti reunoista. Myös kädentien mittaa kannata verrata omaan käsivarren ympärysmittaan. Rouhiainen suosittelee tarkistamaan vielä kaavan pituuden, jotta paidasta ei tule vahingossa napapaita.
 – Käsityölehtikaavoista poiketen tässä projektissa käytetään poikittaissaumojen vuoksi kokonaisia kaavoja.
 Puretun kauluspaidan osat Puoli seitsemän/ Yle, Helena Lappeteläinen
 Seuraavaksi on aika purkaa koko paita osiin. Rouhiainen suosittelee, että vain kaulus ja kauluri jätetään purkamatta.
 – Muistairrotta hihoista mansetit ja pura hihat tasoiksi. Irrota paidan napit ja säästä ne.
 Kun paitakappaleet on levitelty pöydälle, niin aseta kaavat niiden päälle. Rouviaisella on vinkki, jos kangas loppuu kesken.
 – Jos alkuperäinen paita ei ole riittävän pitkä, jatka napinläpikappaletta toisen olkapään kohdalta. Huomaa, että etukappaleen alaosan pitää ulottua etuosan napinläpiin saakka.
 Alakappaleen reuna kannattaa huolitella siksakilla tai saumurilla. Nyt napit voi ommella paikoilleen.
 Holkkihihapaidan etuosa Puoli seitsemän/ Yle
 Etukappale leikataan myös kaavan mukaiseksi. Muista huolitella myös tämän kappaleen sivureunat. Tarkoituksena ei ole, että etukappaleen ylä-ja alaosa ovat kiinni napeilla, kertoo Rouhiainen.
 – Ompele ylä-ja alaosat yhteen käsin paidan sisäpuolelta. Riittää, kun ompeleita on sauma-alueella paikoitellen.
 Ota esiin seuraavaksi alkuperäisen paidan hihat ja liitä ne holkkipaidan takakappaleen alaosaksi. Rouhiainen kertoo, että tämä voi tuoda persoonallisen ilmeen paitaan.
 – Takaosan helmaan saa kivat yksityiskohdat, jos kauluspaidassa on ollut napilliset hihahalkiot. Ompele hihat yhteen ja huolittele saumanvarat siksakilla tai saumurilla.
 Holkkihihapaidan takaosa Puoli seitsemän/ Yle
 Aseta sitten toinen kauluspaidan etukappaleista paidan yläosaksi ja ompele se hihaosista saatuun kappaleeseen. Huolittele saumanvarat. Sitten voikin ommella sivu- ja olkasaumat ja huolitella niiden saumanvarat.
 Rouhiainen kehottaa huolittelemaan pääntien.
 – Voit huolitella pääntien myös vinonauhalla.
 Ompele hihansuut ja helma joko käsin tai ompelukoneella.
 Liian suuresta kauluksesta asuun saa irtokauluksen. Kaulukset menevät tässä Rouhiaisen suunnittelemassa asussa hauskasti limittäin.
 – Ompele kaulurikappaleen alareuna kiinni ompelukoneella. Sovita kaulusta ja siirrä nappia, jotta saat kauluksen sopivan kokoiseksi. Ompele vielä kaulurin päähän pieni neppari, jolla estät irtokauluksen reunan roikkumisen.
 Nyt uniikki vaate on valmis!
 Holkkihihaisen paidan voi ommella myös enon, sedän tai puolison vanhoista puseroista Puoli seitsemän/ Yle, Helena Lappeteläinen
 Lue lisää aiheesta:
 Puuvilla loppuu – vaateteollisuuden on nyt pakko keksiä uusia vaihtoehtoja tilalle
 Ekokuitua ja tekokuitua
 Öljy vaatteissamme
 Puuvillan polut globaalissa kaupassa
 Muovipillit ja muut merta kuormittavat kertakäyttömuovit kielletään 2021 alkaen

Aija Rouhiainen on ostanut 25 vuoden aikana vain kymmenen uutta vaatetta – "Jos osaa ommella verhot, osaa ommella myös vaatteita"


Rockyhtye Iron Maidenin solisti  Bruce Dickinson  nimitetään Helsingin yliopiston filosofisen tiedekunnan kunniatohtoriksi. Iron Maiden on eräs maailman menestyneimmistä rockyhtyeistä. Se on myynyt yli 90 miljoonaa levyä. Dickinson vastaanottaa kunniatohtorin arvon poissaolevana.
 Filosofisen tiedekunnan uusia kunniatohtoreita nimitetään yhteensä yhdeksän. Dickinsonin ohella joukossa on taloustieteen Nobel-palkinnon saanut  Bengt Holmström .
 Promootio järjestetään toukokuun lopulla Helsingissä.
 Kunniatohtoreiksi vihitään tiedekunnan eri tieteenaloja edustavia ja kulttuurin sekä yhteiskunnan alalla ansioituneita henkilöitä eri puolilta maailmaa.

Bruce Dickinson nimitetään Helsingin yliopiston kunniatohtoriksi


Summary: Metsähallituksen mukaan Repoveden kansallispuistoon rakennettavassa uudessa pylonisillassa on parempi kantavuus ja sen voi ylittää tarvittaessa myös moottorikelkalla.

Repoveden kansallispuistossa Kouvolassa sijaitsevan Lapinsalmen uuden riippusillan suunnittelu on valmistunut. Metsähallitus kertoo päätyneensä rakentamaan ylhäältä kannatetun teräsrakenteisen pyloniriippusillan. Pylonilla tarkoitetaan sillan kannatinpylvästä. Toisena vaihtoehtona oli rakentaa perinteinen köysiriippusilta.
 Uuden sillan kansi on tasainen ja jäykkä, jotta sillan voi ylittää kaikkina vuodenaikoina ja tarvittaessa myös mönkijällä ja moottorikelkalla.
 – Pylonisillassa on parempi kantavuus ja pienempi ankkurointiin kohdistuva veto. Siltaa voi myös kävellä samanaikaisesti molempiin suuntiin, mikä poistaa vanhalla sillalla esiintyneet ruuhkat. Samalla varaudutaan kansallispuiston koko ajan nouseviin käyntimääriin, kertoo rakennusmestari  Pasi Ikonen  Metsähallituksen tiedotteessa.
 Metsähallitus
 Lemmenlukoille tarkat paikat
 Uuden sillan ulkoinen ilme pyritään saamaan ympäristöön mahdollisimman sopivaksi. Yli viiden metrin korkeuteen kohoavat pylonit maalataan ympäristöön sopivin värein ja kannen pinta rakennetaan painekyllästetystä kestopuusta.
 Leveyttä uudelle sillalle tulee noin 1,5 metriä. Se on yli tuplasti vanhaa leveämpi.
 Metsähallitus on varautunut myös lemmenlukkojen kiinnitykseen. Niille on varattu omat paikkansa sillan molemmissa päissä. Samalla toivotaan, että lukkoja ei kiinnitettäisi itse siltaan.
 Seuraavaksi on vuorossa lupien hakeminen Kouvolan kaupungilta ja rakennusurakan kilpailuttaminen. Rakentamisen pitäisi alkaa viimeistään heinäkuussa.
 Ankkuritangon pettäminen aiheutti onnettomuuden
 Kymmenen metrin korkeudessa Lapinsalmen vesistössä roikkunut  riippusilta hajosi viime heinäkuussa , kun riippusillan kiinnityksessä käytetty ankkuritanko petti.
 Sillalla oli onnettomuushetkellä kuusi aikuista ja kaksi lasta, joista kukaan ei loukkaantunut vakavasti.
 Vanhan sillan käyttäjiä oli ohjeistettu kulkemaan 50 metriä pitkän sillan yli 10 metrin välein tai yksi kerrallaan.
 Onnettomuuden  syyksi paljastui , että ankkuritangon virheellinen asento oli aiheuttanut sille taivutusrasituksen, jota ei ollut todennäköisesti otettu siltaa suunniteltaessa huomioon. Silta oli myös altistunut lievälle ylikuormitukselle käyttäjien ja lumikuorman takia.
 Lapinsalmen riippusilta on ollut Repoveden suosituimpia ja tunnetuimpia kohteita. Se on sijainnut lyhyen kävelymatkan päässä Lapinsalmen parkkipaikalta.

Kansallispuiston uuden riippusillan voi ylittää moottorikelkalla – vanha hajosi turistien alta


Summary: Myös Pohjois-Korean edelliset johtajat, Kimin isä ja isoisä suosivat ulkomaanmatkoillaan junaa.

Pohjois-Korean johtaja  Kim Jong-un  on saapunut Venäjälle, jossa hän tapaa torstaina presidentti  Vladimir Putinin .
 Kimiä kuljettava juna ylitti rajan Hasanin kaupungin lähellä. Hasanissa Kimiä olivat vastaanottamassa Venäjän kaukoidän ja arktisen alueen ministeri  Aleksandr Kozlov , Primorskin alueen kuvernööri  Oleg Kožemjako  sekä Venäjän Pohjois-Korean suulähettiläs  Aleksandr Matsegora .
 Kim kävi Hasanissa Venäjän ja Korean ystävyyden talossa, joka tunnetaan myös  Kim Il-Sungin  talona Pohjois-Korean ensimmäisen johtajan, Kim Jong-unin isoisän mukaan.
 Hasanista Kim jatkoi matkaa Ussurijskin kautta Vladivostokiin. Hän tapaa siellä huomenna torstaina Putinin. Huippukokous on miesten ensimmäinen.
 Eteläkorealaismedian mukaan keskiviikkona Kimin ohjelmassa on illallinen Venäjän varapääministeri  Juri Truntnevin  kanssa.
 Venäläinen uutistoimisto Tass kertoo, että Kimin odotetaan olevan Vladivostokissa lauantaihin asti. Hän saattaa vierailla muun muassa Venäjän Tyynenmeren-laivaston päämajassa, elintarvikeyrityksissä ja akvaariossa, Tass sanoo.
 Isänsä jalanjäljissä
 Venäjän-matka on Kimin seitsemäs ulkomaanmatka. Niistä neljä hän on tehnyt junalla.
 Kim Jong-un seuraa näin edeltäjiensä, isänsä  Kim Jong-ilin  ja isoisänsä Kim Il-Sungin perinteitä. Kim Jong-Ilin kerrotaan pelänneen lentämistä. Hän käytti junaa ulkomaanmatkoillaan, seitsemällä Kiinan- ja kolmella Venäjän-matkalla. Vuonna 2002 hän tapasi Putin Vladivostokissa, kuten poikansa nyt.
 Kimeillä kerrotaan olevan useita samanlaisia erikoisvarusteltuja junia, jotka on valmistettu Pohjois-Korean pääkaupungissa Pjongjangissa.
 Junissa kerrotaan olevan 17–21 vaunua eivätkä ne kulje yli 60 kilometrin tuntivauhtia. Junissa on panssaroituja vaunuja sekä helikoptereita hätätilanteita varten.
 Kim Jong-unin ei tiedetä kärsivän lentopelosta kuten isänsä. Ulkomaanmatkoistaan kolme hän on tehnyt lentäen.
 "Huippukokous myös viesti Trumpille"
 Kimin ja Putin odotetaan keskustelevan huippukokouksessaan sekä Pohjois-Korean ydinohjelmaa koskevasta kiistasta että pakotteiden kutistamasta kaupasta.
 Uutistoimisto Reutersin haastattelema Kaukoidän yliopiston professori  Artjom Lukin  odottaa vierailun olevan enemmänkin toveruuden osoitus kuin tuovan lupauksia uusista investoinneista tai avusta Pohjois-Korealle.
 Hänen mukaansa Kim todennäköisesti pyytää Putinia yksipuolisesti lieventämään pakotteita, mihin Venäjä tuskin suostuu. Mahdollisena Lukin pitää sitä, että Putin lupaa olla YK:n turvallisuusneuvostossa tukematta lisäpakotteita.
 Kimin kannalta kokous toimii myös muistutuksena Washingtonille siitä, että Kimillä on muitakin vaihtoehtoja kuin Yhdysvallat, Reuters arvioi. Kimin toinen huippukokous presidentti  Donald Trumpin  kanssa päättyi ilman sopimusta pari kuukautta sitten.

Kim Jong-un saapui Venäjälle – matka kohti Vladivostokia taittuu perinteisellä junalla


Summary: Tuomitut voivat vielä valittaa tuomituista.

Hongkongilainen tuomioistuin on antanut tuomionsa vuoden 2014 demokratialiikkeen johtajille. Tuomion sai kahdeksan henkilöä. Yhden käsittelyä siirrettiin terveyssyistä.
 Pisimmät, 16 kuukauden vankeustuomiot saivat lakitieteen professori  Benny Tai  ja eläkkeellä oleva sosiologi  Chan Kin-man .
 Kahden vuoden ehdollisen tuomion sai pastori  Chu Yiu-ming . Muiden tuomiot olivat lievemmät.
 Rikosnimike oli salaliitto julkisen häiriön aiheuttamiseksi. Enimmäisrangaistus tästä rikoksesta on jopa seitsemän vuotta vankeutta. Tästä huolimatta tuomioita on Hongkongissa pidetty ankarina ja tuomioita poliittisina yrityksinä nujertaa demokratialiike.
 Kaikki tuomitut sanovat olevansa syyttömiä. Heillä on mahdollisuus valittaa tuomioista.
 Hongkong on Kiinaan kuuluva erityistalousalue, joka oli aiemmin Britannian siirtomaa. Kiina on vähitellen pyrkinyt sulauttamaan sen hallintoa mannermaan tyyliseksi. Tämä on Hongkongissa mielletty demokratian kaventamiseksi.
 Vuonna 2014 niinsanottu Sateenkaari-liike pyrki valtaamaan kaupungin keskustan väkivallattomilla mielenosoituksilla.
 Mielenosoittajien tavoitteena oli, että Hongkongin ylimmän virkamiehen, hallintojohtajan vaaliin voisi ilmoittautua kuka tahansa ja että kaikki täysi-ikäiset hongkongilaiset voisivat osallistua vaaliin. Lopputulos oli, että ehdokkaiksi tuli vain Pekingin hyväksymiä henkilöitä ja valinnan suoritti 1 200-jäseninen valitsijamiehistö, jota on pidetty Pekingin kumileimasimena.

Demokratiaa Hongkongiin vaatineille jopa 16 kuukauden vankeustuomiot


Eduskuntavaalien tarkastuslaskenta on varmistunut. Puolueiden voimasuhteisiin ei tullut muutoksia aiemmasta laskennasta.
 Suurimmaksi puolueeksi vaaleissa nousi SDP 17,7 prosentin ääniosuudella. Tulos on 0,2 prosenttiyksikköä suurempi kuin perussuomalaisten ja 0,7 prosenttiyksikköä suurempi kuin kokoomuksen äänisaalis.
 Eniten kannatustaan lisäsi vihreät, jonka tulos koheni 3,0 prosenttiyksiköllä 11,5 prosenttiin. Suhteellisesti eniten ääniä menetti keskusta. Puolue sai annetuista äänistä 13,8 prosenttia, mikä on 7,3 prosenttiyksikköä vähemmän kuin edellisissä eduskuntavaaleissa.
 Naisia eduskuntaan valittiin yhteensä 94 ja miehiä 106. Edeltävissä eduskuntavaaleissa vastaavat luvut olivat 83 ja 117.

Eduskuntavaalien tarkastuslaskenta varmistui: Puolueiden voimasuhteet säilyivät ennallaan


Keskustan kansanedustaja  Annika Saarikko  kertoo Twitterissä, ettei ole käytettävissä puolueen puheenjohtajaksi.
 Kerromme pian lisää.

Annika Saarikko ei pyri keskustan johtoon


Summary: Porin Kirjurinluodon pääkonserttien lavakohtaiset aikataulut julkaistaan toukokuun aikana.

Pori Jazz julkaisi viimeiset esiintyjänsä tulevan kesän festivaalien pääkonsertteihin.
 Uusia kiinnityksiä ovat muun muassa yhdysvaltalainen  Betty Wright , brittiläinen kulttiyhtye Cymande, New Orleansin musiikkiperintöä nykypäivään yhdistävä Tank & The Bangas sekä 1970-luvun soul-popista vaikutteita saava Young Gun Silver Fox.
 Kansainvälistä jazzia tuovat yhdysvaltalaisyhtyeet Idris Ackamoor and the Pyramids sekä James Brandon Lewis Quintet.
 Christina Aguilera ensimmäistä kertaa Suomeen – konsertoi Pori Jazzissa Jazzlegendat Archie Shepp ja Ron Carter sekä laulaja Alma Pori Jazziin Rockabillyn kujakatit Suomeen – legendaarinen Stray Cats esiintyy ensi kesänä Pori Jazzeilla Toto saapuu ensi kesän Pori Jazzeille
 Ricky-Tick Big Band & Julkinen Sana päättää uransa tähän vuoteen.  Yle
 Lisää kovia kotimaisia
 Pori Jazzeille on kiinnitetty myös lisää kotimaisia esiintyjiä.
 Kirjurinluotoon tulevat musisoimaan yhteislevyn julkaisua valmisteleva Pyhimys & Saimaa, kevään konserttisalikeikat loppuunmyynyt Kingston Wall by JJylli, Kuoppis & VHB sekä menestyksekkään uransa tähän vuoteen päättävä Ricky-Tick Big Band & Julkinen Sana.
 Pori Jazz on aiemmin kertonut, että  lippuja kesän konsertteihin on myyty ennätystahtiin . Lavakohtaiset aikataulut julkaistaan toukokuun aikana.
 Lue lisää:
 Pori etsii taas asuntoja tapahtumaviikon vieraille
 Cafe Jazz myynnissä – Pori Jazz etsii uutta jamipaikkaa keskustasta
 Kirjurinluotoa kohennetaan kestämään paremmin jazzpuiston väkimäärää

Pori Jazz julkaisi 17 uutta esiintyjää – pääkonserttien ohjelmisto valmis


Summary: Esitys yksiharjaisesta kirkosta kolmiharjaisen sijaan kaatui kirkkovaltuustossa.

Ylivieskan uudesta kirkosta tulee suunnitellusti kolmiharjainen. Seurakunnan kirkkovaltuuston kokouksessa käsiteltiin esitystä yksiharjaisen kirkon rakentamisesta kolmiharjaisen sijaan, mutta esitys ei saanut kannatusta.
 Myöskään esitys hankkeen siirtämisestä ei saanut tukea. Päätös hyväksyttiinkin lopulta vilkkaan keskustelun jälkeen yksimielisesti, mutta siihen jätettiin kolme eriävää mielipidettä.
 Uuden kirkon  korkeus on 25 metriä (sisäkorkeus 23), pisimmältä sivultaan kirkko on 46,3 metriä ja leveydeltään 31 metriä.  Kirkko madaltui valmisteluvaiheessa  kustannussyistä viidellä metrillä, samoin seiniä kutistettiin vastaavasti niin, että rakennuksen suhteet pysyivät samana.
 Kirkkosalissa on paikat 440 hengelle ja seurakuntasalissa noin 130 ihmiselle. Kaikki tilat huomioiden kirkkoon mahtuu tarvittaessa lähes 700 ihmistä.
 Uuden kirkon rakentaminen alkaa kesä-heinäkuun vaihteessa ellei valituksia tule. Sitä ennen rakennushanke menee vielä tuomiokapitulin ja kirkkohallituksen hyväksyttäväksi. Rakennusluvan valmistelu alkaa heti kirkkovaltuuston rakentamispäätöksen jälkeen.
 Kirkkosali uusimmassa havainnekuvassa. Arkkitehtitoimisto K2S Oy
 Tällä aikataululla kirkko voisi valmistua jo adventiksi 2020.
 Hankkeen kokonaiskustannus nousee 13,4 miljoonaan euroon, ja seurakunta joutuu ottamaan lainaa rakennuskuluihin viisi miljoonaa euroa. Seurakunnalla on vielä toimitalo Pietarin lainaa jäljellä noin 2,5 miljoonaa, joten 25 laina-ajalla ja yhden prosentin korkotasolla vuosilyhennykseksi tulee 340 000 euroa.
 Ihanteelliset urut kirkon kokoon nähden
 Kirkkoherra  Eija Nivala  toi valtuuston kokoukseen terveisiä Kirkkohallituksen yliarkkitehti  Kristiina Koskiaholta , jonka mielestä Ylivieskassa on tehty hyvää työtä ja oltu kohtuullisia. Kompaktiin kokoon on päästy kohtuullisin kustannuksin ja nopeasti.
 – Kustannuksiin sisältyy seurakuntalaisten toivoma erillinen kellotapuli. Siitä ei ole vielä tarkempia piirrustuksia, mutta se rakennetaan samaan aikaan kirkon kanssa, kertoo Nivala.
 Pelkästään urkujen rakentamiseen kuluu lähes miljoona. Kirkkoon tulee 37 äänikerran urut, mitä pidetään ideaalina kirkon kokoon nähden.
 Pohjoissaksalaisen barokkityylin Arp Schnitgerin perinteen mukaisesti rakennettavat urut ovat laulavia soinniltaan ja kieliäänet värikkäitä, mutta eivät kuitenkaan niin voimakkaita ja teräviä kuin esimerkiksi ranskalaisissa barokkiuruissa. Suunnitellut urut toimivat erinomaisesti erityylisissä tilanteissa ja musiikissa.
 Ylivieskan parisataa vuotta vanha puukirkko  tuhoutui tuhopoltossa  kolme vuotta sitten.

Tuhopoltosta kolme vuotta – uusi kirkko alkaa nousta Ylivieskaan kesällä


Summary: Vahinkoja on jo osittain korvattu asianomistajille. Ainakin kahdelle syytetylle vaaditaan vankeutta.

Tamperelaisen autokaupan vastuuhenkilöiden epäillään syyllistyneen törkeään rahanpesuun. Asian käsittely alkoi keskiviikkona Pirkanmaan käräjäoikeudessa.
 Kihlakunnansyyttäjä nosti syytteet kolmea henkilöä vastaan törkeistä rahanpesurikoksista, törkeistä petoksista ja rekisterimerkintärikoksista. Lisäksi neljättä henkilöä vastaan on nostettu syyte törkeästä petoksesta.
 Epäiltyjen rikosten tapahtuma-aika on 17.7.2017–8.3.2018.
 Osa haastehakemuksista on vasta julkisia, mutta niiden perusteella kahdelle suomalaisista syytetyistä vaaditaan vähintään kahden vuoden ehdotonta vankeutta.
 Rikoshyöty 200 00 euroa
 Syytettyjä epäillään esimerkiksi kuuden uudehkon, Saksasta tuodun, alun perin anastetun ajoneuvon maahantuonnista, vastaanottamisesta ja rekisteröinnistä suomalaiselle rekisteritunnukselle. Ajoneuvot on anastettu syyttäjän mukaan oikeilta omistajiltaan Espanjassa toukokuun ja joulukuun välisenä aikana vuonna 2017.
 – Törkeää petosta koskevat syytteet koskevat näiden ajoneuvojen edelleen myyntiä Suomessa. Ajoneuvot on myyty Tampereella toimivan autoliikkeen lukuun, Sisä-Suomen syyttäjävirasto sanoi aiemmin tiedotteessa.
 Syyttäjän mukaan rikoshyöty on ollut 200 000 euroa.
 Vahinkoja on jo osittain korvattu asianomistajille ja rikoksista epäiltyjen omaisuutta on asetettu vakuustakavarikkoon korvausten maksamisen turvaamiseksi.
 Pääkäsittelyyn on varattu käräjäoikeudessa yli viikko aikaa. Oikeudenkäynnin pääkielenä on suomi. Puheenvuorot tulkitaan osin khmerin ja englannin kielille.
 Lue lisää:
 Tamperelaista autokauppaa epäillään rahanpesusta: Espanjasta varastettuja autoja myytiin Suomessa

Espanjasta varastettuja autoja myytiin Suomessa autokaupassa: Asian käsittely oikeudessa alkoi


Summary: Kinkereiden sisältö on muuttunut alkuperäistä kevyemmäksi. Kristinoppia käydään edelleen läpi, mutta lukutaitoa ei enää tentata.

Tästä on kyse Kinkerit, lukukinkerit tai lukuset ovat olleet kirkon pitämiä kristinopin kuulustelutilaisuuksia Kinkerien juuret juontavat 1600-luvulle Nykyään kinkeriperinne on etenkin kaupungeissa hiipunut, mutta maaseudulla kinkerit elävät yhä
 Saila  ja  Markus Kuuskosken  talo Kankaanpään Veneskoskella on täyttynyt kinkerivieraista. Kuuskoskilla järjestetään kinkerit, koska  Riikka -tytär pääsee ripiltä ensi kesänä.
 – Sellainen tapa täällä on säilynyt, ja siihen me tartuimme, sanoo Saila Kuuskoski.
 Kuuskoskien kotona on nelisenkymmentä ihmistä. Kinkerivieraita on saapunut oman kylän lisäksi myös naapurikunnista. Kuuskosken perhe on yllättynyt kinkereiden suosiosta.
 Enemmässä osassa seurakuntia kinkereitä pidetään.  kirkkoherra Keijo Rainerma
 Kinkerit on vanha kirkollinen perinne, mutta nykyään käsite on monelle täysin vieras. Kokonaan kinkeriperinne ei ole kuitenkaan kadonnut. Kinkereitä pidetään edelleen ainakin maaseudulla.
 – Suurissa kaupungeissa kinkeriperinne on saattanut katketa. Arvioin kuitenkin, että enemmässä osassa seurakuntia kinkereitä pidetään, sanoo kirkkoherra  Keijo Rainerma  Kankaanpään seurakunnasta.
 Virsien veisaaminen on osa kinkerien ohjelmaa. Tapio Termonen / Yle
 Kinkereillä ei tarvitse enää jännittää
 Kinkereiden historia ulottuu vuosisatojen taakse, 1600-luvulle. Alunperin kinkereillä tentattiin muun muassa ihmisten lukutaitoa ja raamatun osaamista. Jos kinkereillä onnistui, oli tarpeeksi kyvykäs menemään rippikouluun. Muussa tapauksessa kohtalona saattoi olla jopa jalkapuu.
 Haluamme, että vanhat tavat säilyvät.  Soila ja Markus Kuuskoski
 Nykyään kinkerien sisältö on kevyempi, vaikka se onkin edelleen harras. Ohjelma voi vaihdella, mutta tyypillisesti siihen kuuluvat virret, raamatun tutkiskelu ja kristinoppiin liittyvä läksy.
 Kuuskoskilla tunnelma on harras, mutta erityisen tiukkaa kuulustelua siellä ei pidetä.
 – Tämä oli ihan mukava kokemus, sanoo Markus Kuuskoski.
 Kankaanpäässä pidetyillä kinkereillä oli noin 40 vierasta. Yle / Tapio Termonen
 Perinteistä kiinni
 Seuraavat kinkerit perheessä saatetaan pitää viimeistään sitten, kun ikäjärjestyksessä seuraava lapsi  Sara  lähestyy rippikouluikää. Näin siitäkin huolimatta, että rippikoulun takia kinkereitä ei enää tarvitse järjestää.
 – Haluamme, että vanhat tavat säilyvät. Niin kinkereissä kuin monessa muussakin asiassa, sanovat Soila ja Markus Kuuskoski.
 Lue myös:
 Elävä arkisto: Kinkerit Luopioisissa vuonna 1966

Kinkerit täyttivät kankaanpääläisperheen kodin – vuosisatoja vanha perinne elää yhä maaseudulla


Summary: Turun hätäkeskus sai ilmoituksen ihmisestä vedessä aikaisin keskiviikko-aamulla.

Ihminen on hukkunut Paraisten saaristossa.
 Varsinais-Suomen pelastuslaitos ja Länsi-Suomen merivartiosto tiedottavat, että ihminen löydettiin pelastajien toimesta merestä soutuveneen kiinnitysköyteen takertuneena Paraisten Garsbölessä puoli yhdeksän aikaan aamulla.
 Häntä ei pystytty enää pelastamaan, vaan hänet todettiin menehtyneeksi.
 Poliisi tutkii kuolemaa.

Ihminen hukkui Paraisilla – pelastajat löysivät veneen köyteen takertuneena


Summary: Tulosta heikensivät kapasiteetin kasvun myötä nousseet kustannukset sekä kallistunut polttoaineen hinta.

Lentoyhtiö Finnairin vertailukelpoinen liiketulos putosi tammi-maaliskuussa 16,2 miljoonaa euroa tappiolle, yhtiö kertoo osavuosikatsauksessaan.
 Viime vuonna Finnairin ensimmäisen vuosineljänneksen vastaava tulos oli 14,6 miljoonaa euroa plussalla.
 Tulosta heikensivät kapasiteetin kasvun myötä nousseet kustannukset sekä kallistunut polttoaineen hinta, Finnair sanoo tiedotteessa.
 Alkuvuoden tulos heikkeni, vaikka Finnairin liikevaihto kasvoi viisi prosenttia vuoden takaiseen vertailujaksoon nähden. Liikevaihtoa kertyi tammi-maaliskuussa noin 670 miljoonaa euroa.

Finnairin alkuvuoden tulos heikkeni selvästi


Summary: Suomen suurimmat huvipuistot suuntaavat rannekkeiden hankintaa verkkoon ja suurten kauppaketjujen myymälöihin.

Linnanmäellä Helsingissä rannekkeen hinta on kohonnut viime vuoden 39 eurosta 42 euroon. Rannekkeen saa kuitenkin edelleen 39 eurolla, jos sen ostaa S-etukortilla ennakkomyyntipisteistä. Ennakkomyyntipisteitä on Prismoissa ja Sokos-tavarataloissa ympäri maata.
 – Emme ole viiteen vuoteen nostaneet rannekehintoja, perustelee Linnamäen toimitusjohtaja  Pia Adlivankin  hinnan korottamista.
 Adlivankin on toiveikas, että kesästä tulee hyvä Linnanmäelle. Hänen mukaansa Linnanmäki on tehnyt Suomen huvipuistohistorian suurimman laiteinvestoinnin, Taiga-radan.
 – Toivomme, että se kiinnostaa asiakkaita ja saa heitä käymään. Myös kansainvälisiä asiakkaita käy enenevässä määrin, Adlivankin sanoo.
 Hän muistuttaa, että ilmat vaikuttavat. Kolmena aikaisempana kesänä satoi paljon, ja se vaikutti asiakasmääriin paljon. Viime kesä oli liian lämmin.
 – Mikä on sitten täydellinen lämpötila, Adlivankin naurahtaa.
 Linnanmäen vuoden 2019 uutuutta, Taiga-rataa pystytettiin talvella. Linnannäki
 Särkänniemi kimpassa K-ryhmän kanssa
 Särkänniemen huvipuisto Tampereella juhlii 50-vuotisjuhliaan tänä kesänä. Vuonna 1969 Särkänniemen alueelle rakennettiin planetaario ja akvaario. Varsinainen huvipuisto avattiin kuusi vuotta myöhemmin.
 Tänä kesänä uutuutena on Boom-laite, joka sinkoaa uskaliaat kierteellä 68 metrin korkeuteen ja takaisin.
 – Odotamme tosi hyvää kesää, kertoo toimitusjohtaja  Miikka Seppälä . Särkänniemi on ottanut käyttöön niin sanotun dynaamisen hinnoittelun.
 Ranneke maksaa Seppälän mukaan sitä vähemmän, mitä aikaisemmin sen ostaa. Rannekkeita voi ostaa ennakkoon Särkänniemen verkkokaupasta sekä Citymarketeista ja muista K-ryhmän kaupoista.
 Huvipuistosta ostettuna porttihinta on 47 euroa ja alle 120-senttisiltä lapsilta 42 euroa. Tiistaina vrerkosta etukäteen ostettujen rannekkeiden hinnat olivat 36 ja 31 euroa.
 Kuusi vuotta sitten portilta ostettu ranneke maksoi 37 euroa.
 Pyöreiden vuosien kunniaksi Särkänniemen huvipuisto järjestää elokuussa vain aikuisille tarkoitetun festivaalin. Seppälä kuvaa festivaalia Baijerissa Saksassa vietettävän Oktoberfestin tyyppiseksi olutjuhlaksi.
 Tykkimäellä paljon erilaisia hintoja
 Kouvolassa sijaitsevan Tykkimäen huvipuiston toimitusjohtaja  Sakari Pasanen  kertoo, että erilaisia hintoja on paljon, koska puistoja on useita.
 Huvipuiston lisäksi tarjolla on vesipuisto ja sisäliikuntapuisto. Lisäksi yli 120-senttisille ja alle 120-senttisille on eri hinnat.
 Yli 120-senttisillä huvipuistosta ostettuna ranneke maksaa 35 euroa ja verkosta kaksi euroa halvemmalla. Viime kesään verrattuna huvipuiston perusrannekkeeseen on tullut euron korotus, mutta muut hinnat ovat Pasasen mukaan pysyneet ennallaan. Kuusi vuotta sitten Tykkimäen laitteisiin pääsi 31 eurolla.
 – Puolet ostaa ennakkoon ja puolet portilta, Pasanen kertoo.
 Hänen mukaansa huvipuistossa odotetaan peruskesää. Viime kesänä kova helle söi huvipuistolta kävijöitä. Vesipuisto vetää puolestaan kävijöitä helteellä ja sisäliikuntapuisto huonoilla keleillä

Huvipuistojen hinnat ovat kohonneet portilla – verkossa rannekkeen voi saada tuntuvasti halvemmalla


Summary: Orivedellä tehty sukupuolirooleja käsitellyt valtuustoaloite herätti koko Suomessa huomiota.

Aloite perinteisen sukupuolijaon opettamisesta on käsitelty Orivedellä loppuun. Sukupuolirooleja käsitellyt valtuustoaloite on herättänyt koko Suomessa huomiota.
 Seitsemän valtuutettua vaati Orivedellä, että lapsille opetetaan, että tyttö on tyttö ja poika poika.  Yle kertoi aloitteesta  ensin viime helmikuussa.
 Seitsemän valtuutetun aloitteen nimi oli "Aloite terveiden sukupuoliroolien tukemisesta Oriveden kaupungin toiminnassa". Valtuustoaloitteen mukaan Orivedellä pitää tehdä linjaus, että sukupuolia on kaksi.
 – Tytöt ovat tyttöjä ja pojat poikia. Tämä perustavaa laatua oleva totuus on unohtumassa nyky-yhteiskunnan myllerryksessä, sanottiin kohua herättäneessä aloitteessa.
 Aloitteessa vaadittiin, että Orivesi pyytää selvityksen kouluissa ja päiväkodeissa käytettävästä opetusmateriaalista, joka liittyy sukupuoliin.
 Nuorisovaltuusto vastusti  esitystä. Nuorisovaltuutettujen mielestä jokaisen nuoren pitää saada olla sellainen kuin on.
 Esitys ei johda toimiin
 Oriveden kaupunginvaltuusto  yhtyi tiistaina illalla  kaupunginhallituksen toteamukseen, että sukupuolirooleja käsitellyt valtuustoaloite on yhdenvertaisuus- ja tasa-arvolain vastainen, eikä se aiheuta enempää toimenpiteitä.
 Oriveden kasvatus- ja opetusjohtaja  Mia Mattila  kertoi valtuustossa, että aloitteen tekijät eivät olleet kovin hyvin perillä tasa-arvolaista.
 – Koulussa kukaan ei käännytä ketään, vaan sukupuolitietoinen kasvatus tarkoittaa, että kasvatus- ja opetushenkilöstö on tietoinen erilaisista identiteeteistä, ja jokaista lasta tuetaan sellaisena kuin hän on, Mattila kertoi Oriveden  virallisessa Twitter-kanavassa .
 Viestejä tuli valtavasti
 Valtuutettu  Eliisa Suhonen  (sd.) ihmetteli Twitterissä, kuinka paljon aloite työllisti ja miten käy kunnan imagon. Suhosen mukaan puhelin soi kolme viikkoa aloitteen jälkeen.
 Kasvatus- ja opetusjohtajan mukaan aloite työllisti tosi paljon ja viestejä tuli valtavasti.
 Aloitteen allekirjoittanut  Sami Kymäläinen  kertoi valtuutossa, että asiassa on tehty ylitulkintaa. Aloitteessa ajettiin hänen mukaansa vain normaalia kasvatusta, ei luokittelua oikeaksi tai vääräksi.
 – Lapsen tukeminen ei tarkoita kokemuksen vahvistamista, vaan lapsen hyväksymistä. Henkilöstö ei tee diagnooseja, kasvatus- ja opetusjohtaja Mattila vastasi valtuustossa.
 Henry Lämsä / Yle
 Valtuutettuja kiusasi aloitteen mukaan esimerkiksi tyttö- ja poikaurheilijan palkinnon poistaminen Orivedellä.
 – Kuntalaisilta saadun palautteen perusteella on syytä epäillä, että myös kouluissa on ainakin ajoittain kerrottu lapsille ja nuorille sukupuolineutraalisuutta ja kokemukseen perustuvaa sukupuolisuutta tukevia väitteitä, aloitteessa sanottiin.
 Seta kimpaantui
 Seta kimpaantui  Oriveden aloitteesta. Pirkanmaan Setan puheenjohtaja  Minna Minkkinen  (vas.) sanoi , että sukupuolen moninaisuuden kieltäminen on haitallista erityisesti lapsille ja nuorille.
 Minkkisen mukaan kouluterveyskyselyssä yli viisi prosenttia kertoi sukupuolekseen jonkin muun kuin syntymässä määritetyn.
 – Sateenkaarinuorilla eli seksuaali- ja sukupuolivähemmistöön kuuluvilla nuorilla on kohonnut itsemurhariski. Aikuisten ja etenkin kuntapäättäjien tehtävä on taata lapsille ja nuorille sellaiset kasvuolosuhteet, että he voivat olla turvallisesti sellaisia kuin ovat. Siihen ei kuulu aloitteen kaltainen transfobinen sukupuolen moninaisuuden kieltäminen, Minkkinen kertoi.
 Opetushallitus  kertoo verkkosivuillaan , millaista sukupuolitietoinen opetus on.
 – Kyllä sukupuolten tasa-arvo kattaa myös sukupuolen moninaisuuden eli hyväksyy ajatuksen, että sukupuolia on enemmän kuin kaksi. Seksuaalisten suuntautumisten ja identiteettien moninaisuuden tunnistaminen kuuluu sukupuolitietoiseen opetukseen ja ohjaukseen, Opetushallituksen perusopetuksen ja varhaiskasvatuksen yksikön päällikkö  Ulla Laine   sanoi Ylelle aiemmin .
 Tällöin noudatetaan Laineen mukaan tasa-arvolakia, varhaiskasvatuksen ja perusopetuksen lainsäädäntöä sekä varhaiskasvatussuunnitelman ja perusopetuksen opetussuunnitelman perusteita.
 Lue lisää:
 Nuorisovaltuusto vastustaa seitsemän oriveteläisvaltuutetun kohuesitystä "terveistä" sukupuolirooleista: "Olisi valtava harppaus taaksepäin"
 Seitsemän valtuutettua vaatii, että lapsille opetetaan, että tyttö on tyttö ja poika poika – Seta syyttää transfobiasta

Seitsemän valtuutettua vaati, että lapsille opetetaan, että tyttö on tyttö ja poika poika – kunta hukkui viesteihin ja kohuesitys haudattiin


Summary: Työttömyys pieneni 1,7 prosenttiyksikköä ensimmäisellä vuosineljänneksellä.

Tilastokeskuksen työvoimatutkimuksen mukaan työttömiä oli maaliskuussa 49 000 vähemmän ja työllisiä 61 000 enemmän kuin vuosi sitten. Työllisyysaste oli maaliskuussa 72,6 prosenttia.
 Vuoden ensimmäisellä vuosineljänneksellä työttömyysaste oli 7,1 prosenttia, mikä oli 1,7 prosenttiyksikköä pienempi kuin edellisen vuoden tammi-maaliskuussa.

Työttömien määrä väheni selvästi vuoden takaiseen verrattuna


Summary: Pääsiäisen pommi-iskujen tutkimukset etenevät.

Sri Lankan viranomaiset ovat tehneet jo yli sata pidätystä liittyen pääsiäisen aikaan tehtyihin pommi-iskuihin, kertoo maan apulaispuolustusministeri.
 Terroristijärjestö Isis on sanonut olevansa tekojen takana, joskin niistä epäillään myös kahta paikallista islamistiryhmää.
 Iskuissa on tähän mennessä kuollut jo 359 ihmistä.
 Ministerin mukaan paikallisen islamistiryhmän johtaja oli yksi itsemurhaiskun tekijöistä. Hän kuoli Shangri-La-hotellissa.
 Poliisin mukaan itsemurhaiskijöitä oli kaikkiaan yhdeksän. Heistä kahdeksan on tunnistettu. Yksi terroristeista oli opiskellut Britanniassa ja Australiassa.
 Tutkimuksissa avustaa Yhdysvaltain liittovaltion poliisi FBI. Yhdysvaltain Sri Lankan suurlähettilään mukaan Yhdysvalloilla ei ollut tietoa Sri Lankaan kohdistuvasta terroriuhasta ennen pääsiäistä. Lähettilään mukaan terroriuhkaa koskevissa tutkimuksissa on ilmiselvästi ollut puutteita.
 Tänä aamuna pääkaupungin Colombon poliisi suoritti kontrolloidun räjäytyksen paikallisen elokuvateatterin luona. Räjäytyksen kohteena oli moottoripyötä. Tapahtuman yksityiskohdat eivät ole toistaiseksi tiedossa.
 Ketkä kylvivät tuhoa Sri Lankassa? Mahdollisia tekijöitä on jo ainakin kaksi

Sri Lankassa jo sata terroriepäiltyä pidätetty – poliisi räjäytti moottoripyörän


Tavarataloyhtiö Stockmann varoittaa tämän vuoden tuloksensa jäävän aiemmin ennakoitua heikommaksi.
 Konsernin oikaistun liikevoiton ilman Pietarin Nevsky Centreä ennakoidaan nyt jäävän viime vuoden tasolle eli noin kymmeneen miljoonaan euroon. Aiemmin yhtiö oli ennakoinut oikaistun liikevoiton paranevan viime vuoteen verrattuna.
 Stockmann laskee tulosennustettaan Retail-yksikön eli tavaratalokaupan heikentyneen loppuvuoden ennusteen takia.
 Stockmannin liiketoiminta Venäjällä loppui
 Stockmann Oyj Abp tiedotti viime lokakuussa allekirjoittaneensa sopimuksen Venäjän Pietarissa sijaitsevan Nevsky Centre -kauppakeskuskiinteistönsä myymisestä PPF Real Estate -yhtiölle 171 miljoonan euron kauppahinnalla.
 Nevsky Centre avautui marraskuussa 2010.
 Kauppakeskuksessa on yli 90 vähittäiskauppa- ja toimistovuokralaista, ja keskuksen vuokrattava kokonaispinta-ala on 46 000 neliömetriä.
 Nevsky Centren myynnin jälkeen Stockmann-konsernilla ei ole enää mitään omaa liiketoimintaa Venäjällä.

Tavarataloyhtiö Stockmann antoi tulosvaroituksen


Summary: Patrioottiryhmän jäsenet voidaan pidättää, jos he vielä uhkailevat siirtolaisia aseilla.

Poliisi kieltää Yhdysvaltain etelärajalla partioinutta asemesryhmittymää jatkamasta toimintaansa.
 United Constitutional Patriots -ryhmä (Perustuslailliset patriootit, UCP) on partioinut aseistautuneena New Mexicon osavaltion rajaseudulla ja ottanut kiinni rajan yli tulleita siirtolaisia.
 Ryhmä sanoo ottaneensa kiinni kahden kuukauden kuluessa 5 600 siirtolaista. Valtaosa heistä oli Keski-Amerikasta kotoisin olleita perheitä.
 Viikonloppuna poliisi otti kiinni UCP:n johtajan  Larry Hopkinsin . Hän saa syytteet ainakin laittomien aseiden hallussapidosta. New Mexicossa on jo parin vuoden ajan protestoitu Hopkinsia vastaan.
 Vuonna 2017 hänen kerrotaan kutsuneen FBI:n agentin kotiinsa ja näyttänyt tälle asevarastoaan. Hopkins omisti kertoman mukaan yhdeksän asetta, joista yksi oli AK-47-rynnäkkökivääri.
 Uutistoimisto AP:n mukaan Hopkins on myös kouluttanut ryhmänsä jäseniä tekemään salamurhia, joiden kohteena olisivat entinen demokraattien presidenttiehdokas  Hillary Clinton , presidentti  Barack Obama  ja demokraatteja tukenut miljardööri  George Soros .
 UCP:n ryhmä on majaillut paikallisen junayhtiön omistamalla maalla. Eilen tiistaina yhtiö antoi ryhmälle määräyksen siirtyä välittömästi pois, koska he olivat seudulla luvatta.
 Paikallisen pikkukaupungin, Sunland Parkin poliisijohtaja kertoo, että UCP:n miehet ovat "kyllästyneet tähän p * kaan ja lähtevät kotiin".
 – Tästä päivästä lähtien he eivät häiritse enää ketään, poliisijohtaja vakuutti. Hän jatkoi vielä, että ryhmän jäsenet voidaan pidättää ampuma-aserikoksesta, jos he vielä osoittelevat siirtolaisia aseilla.
 UCP:n tiedottaja kertoo sosiaalisessa mediassa, että ryhmä siirtyy uuteen paikkaan jatkamaan toimintaansa.
 Samaan aikaan USA:n etelärajalla on muita ryhmiä, jotka jahtaavat rajan yli luvatta tulleita siirtolaisia. Viime vuonna esimerkiksi Teksasissa toimi asemiesryhmä, joka kertoi ylläpitävänsä kolmea leiriä rajaseudulla.
 Yhdysvaltain tulli- ja rajavartiolaitos on ilmoittanut, ettei se kannata sitä, että kansalaiset ottavat lain omiin käsiinsä.

Poliisi lopetti Yhdysvaltain etelärajalla siirtolaisia vanginneen asemiesryhmän toiminnan


Summary: Tutkijoiden mukaan Warin muinaisen valtakunnan eliitin välit pysyivät kunnossa, kun se kerääntyi säännöllisesti yhteen ja joi juhlien kunniaksi olutta.

Tuhat vuotta sitten Perun alueella sijaitsi vielä valtakunta, jossa oli elelty satoja vuosia hötkyilemättä. Yhdysvaltalaiset tutkijat uskovat löytäneensä osaselityksen suuren valtakunnan puoli vuosituhatta kestäneelle poikkeukselliselle vakaudelle. Selitys on olut.
 Wari ei ollut yhä iso kuin sitä seurannut inkavaltio, mutta laajuutta ja monenlaisia kansanryhmiä kielineen ja tapoineen riitti Warissakin. Kun se oli suurimmillaan, sillä oli miltei 1 400 kilometriä merenrantaa.
 Chichaksi kutsuttu hapan olut auttoi rakentamaan ja pitämään yllä valtion monimutkaisia poliittisia rakenteita, sanoo tutkimusartikkelin kirjoittaja, antropologi  Ryan Williams  yhdysvaltalaisesta  Fieldin museosta.
 Erikoiselta kuulostava väite perustuu siihen, että valtiollisissa juhlissa tarjottu chicha oli juomakelpoista vain viikon ajan. Chichaa ei voitu viedä muualle, vaan 100–200 poliittisen eliitin edustajaa matkustivat eri puolilta maata juomaan yhdessä.
 Ihmiset kokoontuivat luomaan ja vahvistamaan siteitä johtajiin ja kenties vannomaan uskollisuuttaan Warin valtiolle, Williams sanoo. Juhliin, joissa chichan lisäksi nautittiin muun muassa laaman- ja marsunlihaa, kutsuttiin myös naapurivaltioiden edustajia.
 Tuhannen olutlitran juhlat
 Kaksi vuosikymmentä sitten Williams ja Pohjois-Carolinan Greensboron yliopiston arkeologian professori  Donna Nash  löysivät Cerro Baúlista Etelä-Perun vuoristosta muinaisen panimon. Cerro Baúl oli Warin valtakunnan eteläisin hallintokeskus, syrjäinen mutta merkittävä.
 Panimo kykeni valmistamaan kerralla jopa pari tuhatta litraa chichaa, mikä kertoo Cerro Baúlin suurissa saleissa järjestettyjen juhlien koosta.
 Tavallisten ihmisten chicha tehtiin maissista. Tutkijat tulivat siihen tulokseen, että yläluokan chichassa oli perunroseepippureita. Kotikeittiössäsi kutsut samoja marjoja ihan vain roseepippuriksi.
 Juhlajuoma nautittiin miltei metrin korkuisista saviastioista, jotka oli koristeltu esittämään warilaisten jumalia ja johtajia.
 Kopio olutastiasta, jollaisista Cerro Baúlissa juotiin chichaa.  Fieldin museo
 Molekyylitutkimus antoi lisätietoa
 Sustainability-lehdessä  julkaistussa uudessa tutkimuksessa selvitettiin nykyajan menetelmillä lisää sekä chichan valmistamisesta että juoman yhteiskunnallisesta merkityksestä.
 Savisten juoma-astioiden kappaleita analysoitiin muu muassa ampumalla laserilla irti materiaalin siruja ja lämmittämällä ne äärimmäisen kuumiksi, jolloin molekyylirakenne hajosi.
 Päästyään aivan atomitasolle asti tutkijat pystyivät selvittämään tarkalleen, mistä astian savi oli peräisin ja mitä oluen reseptiin sisältyi.
 Varmistaakseen, että tällä tavoin selvitetyistä aineksista todella syntyy juomaa, tutkijat pyysivät apua paikallisilta oluenpanijoilta.
 Virkistävää, kehuu tutkija
 Työ pyrittiin tekemään niin alkuperäisellä tavalla kuin mahdollista, käyttämällä vain saviastioita ja polttamalla tulisijassa laamanlantaa.
 Chichaa tehtiin myös maissista sekä maissin ja roseepippurien yhdistelmästä, jotta tuloksia voitiin verrata muinaisista näytteistä saatuihin tietoihin.
 – Meille selvisi paljon siitä, millaiselta chichan tekeminen on tässä rakennuksessa näyttänyt ja miten paljon työtä ja aikaa se vaati, sanoo kokeita johtanut Donna Nash.
 Roseepippurit keitettiin, jotta niistä saatiin makeaa tahnaa. Käyminen vaati viisi päivää. Työn tuloksena oli vaaleanpunaista juomaa, jota Ryan Williams kehuu virkistäväksi.
 Oppia tähänkin päivään
 Pippurimarjat olivat tutkimuksen kannalta tärkeä havainto. Niitä nimittäin oli saatavissa myös silloin, kun luonto kärsi kuivuudesta. Lisäksi tutkijat totesivat, että juoma-astioiden savi oli peräisin panimon lähistöltä, vajaan kymmenen kilometrin päästä.
 Molemmat havainnot puhuvat sen puolesta, että chichaa oli tarjolla tasaisesti – myös silloin, kun kuivuus verotti vettä vaativaa maissisatoa. Paikallinen savi puolestaan takasi sen, ettei kauppasuhteiden mahdollinen takkuilu haitannut rituaaliastioiden saatavuutta.
 Seudun muiden astiantekijöiden tuotteista tuota savea ei ole löytynyt, mikä viittaa siihen, että sillä oli erityinen merkitys eliitin rituaaleille.
 Williamsin mukaan tutkimuksen tuloksilla on kerrottavaa yhteisen identiteetin ja kulttuuristen käytäntöjen vakauttavasta vaikutuksesta myös nykymaailmassa.
 – Meidän on ymmärrettävä taustalla olevia sosiaalisia rakenteita, jos haluamme säilyttää poliittisen yhtenäisyyden. Muuten isot poliittiset yksiköt alkavat säröillä ja hajota kappaleiksi, Williams sanoo Britannian EU-eroon brexitiin viitaten.
 Ryan Williams Cerro Baúlin kaivauksilla.  Fieldin museo
 Hallusinogeenit vielä etsimättä
 950 vuotta sitten myös Warin päivät alkoivat olla luetut. Syytä ei tiedetä. Joidenkin bioarkeologisten tutkimusten perusteella valtakunnan kohtaloksi saattoi koitua ankara kuivuus, joka aiheutti köyhyyttä ja väkivaltaa.
 Cerro Baúlin hallintopaikka oli ilmeisesti jo päätetty hylätä, kun siellä vielä järjestettiin viimeiset juhlat. Palatsi ja temppelit oli tuhottu, ja lopuksi tuikattiin tuleen juuri panimo. Kallisarvoiset juoma-astiat paiskattiin liekkeihin.
 Kun jäljellä olivat vain rauniot, ne peitettiin hiekalla, mikä teki niistä aikakapselin, kunnes Williamsin ja Nashin tutkijaryhmä löysi sen.
 Heillä on panimossa ja chichassa edelleen tutkittavaa. Nashia kiinnostaa, löytyykö astioista merkkejä hallusinogeeneistä. Siihen tuntuisi viittaavan joidenkin astioiden koristelu aistiharhoja aiheuttavien kasvien kuvilla, Nash kertoo  The National Georgraphic  -lehdessä.

Miten pitää yhteiskunta vakaana? Oluella, vastaa arkeologinen tutkimus Perusta


Summary: Tupakoinnin väheneminen ja kolesterolista huolehtiminen näkyy tuloksissa.

Yhdysvaltalaiset sairastuvat ja menehtyvät sydäninfarkteihin huomattavasti harvemmin kuin 1990-luvulla, tuore tutkimus osoittaa. Kehitys on ollut samansuuntainen myös Suomessa, kertoo uutispalvelu  Duodecim .
 JAMA Network Open -lehdessä julkaistut tulokset perustuvat neljän miljoonan yhdysvaltalaisen terveystietoihin. Niiden perusteella vuosina 1995–2014 sydäninfarkteista johtuvat sairaalakäynnit vähentyivät 38 prosenttia ja sydäninfarktista johtuvat kuolemat 30 prosenttia.
 Myös Suomessa sydäninfarktit ovat vähentyneet huomattavasti edeltävien vuosikymmenten aikana.
 Suotuisa kehitys johtuu riskitekijöiden suitsimisesta: tupakointi on vähentynyt ja kolesterolitasot sekä verenpaineet laskeneet. Myös sydän- ja verisuonisairauksien aiempaa tehokkaampi hoito vaikuttaa positiivisesti.
 Verrattuna 1970-lukuun suomalaisten sydän- ja verisuonitautikuolleisuus on laskenut 80 prosenttia.
 Sydäninfarkti eli sydänkohtaus tarkoittaa sydänlihaksen kuoliota, joka johtuu sepelvaltimon tukkeutumisen aiheuttamasta hapenpuutteesta.
 Yleensä sydänkohtaus aiheuttaa kovan, laajalti rintalastan takana tuntuvan kivun. Kipua kuvataan usein puristavaksi tai vannemaiseksi, ja se voi säteillä olkavarsiin, leukaan ja jopa selkään. Kipu on kovaa, se jatkuu samanlaisena ja usein se myös nostattaa kylmän hien pintaan.

Sydäninfarktit vähentyneet reilusti Yhdysvalloissa – kehitys samansuuntainen Suomessa


Summary: Nykyinen ruokavalio on tullut tiensä päähän. Suomen maataloudella on mahdollisuus nousta kasvisruoan globaaliksi edelläkävijäksi, kirjoittaa Joona-Hermanni Mäkinen.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Presidentti Niinistö piti puheen väistyvälle eduskunnalle  ja muistutti tiedeyhteisön  synkästä varoituksesta . Ilmaston lämpenemisen rajoittaminen 1,5 asteeseen edellyttää globaalisti rajuja päästövähennyksiä seuraavan vuosikymmenen aikana. Se edellyttää vahvoja toimia yhteiskunnan kaikilla sektoreilla.
 Ruoantuotanto on päästöiltään merkittävimpiä teollisuudenaloja, ja sen päästöt kasvavat tasaisesti.  Asiantuntijoiden mukaan  maatalouden päästöjen leikkaaminen on yhtä tärkeää kuin fossiilisista polttoaineista luopuminen.
 Liha ja maito ovat ympäristölle erityisen haitallisia.
 Ruokatuotteiden ympäristövaikutukset  vaihtelevat suuresti. Liha ja maito ovat ympäristölle erityisen haitallisia. Niiden  tuotanto käyttää peräti 83 prosenttia viljelysmaasta, mutta kattaa vain 18 prosenttia ihmisten kuluttamista kaloreista . Maa-alan haaskaamisen lisäksi lihatuotanto on merkittävä  kasvihuonekaasujen aiheuttaja, tuhlaa niukkoja vesivaroja ja lisää merien ja järvien rehevöitymistä .
 Koska  lihankulutus  lisääntyy ja maapallon väestö kasvaa, nykyisessä ruokavaliossa pitäytyminen  lähes kaksinkertaistaisi ruoan ympäristöhaitat  vuoteen 2050 mennessä.
 Yksikään tuntemani ihminen ei kestäisi nähdä omaa lemmikkieläintään edes hetkeä tehotuotannon oloissa.
 Lihantuotannon epäeettisyys  on yksiselitteinen asia, jossa on hyvin vähän harmaita alueita – jopa riippumatta sen katastrofaalisista vaikutuksista planeetalle. Maailmanlaajuisesti kymmeniä miljardeja herkkiä ja älykkäitä eläimiä kohdellaan kaltoin. Yksikään tuntemani ihminen ei kestäisi nähdä omaa lemmikkieläintään edes hetkeä tehotuotannon oloissa. Elävän olennon kiduttaminen onkin yksinkertaisesti väärin. Kyseessä on yksi teollisen yhteiskunnan suurista moraalisista epäonnistumisista.
 Vaihtoehtoja onneksi on. Ravinnontuotannossa syntyvien päästöjen määrä  voitaisiin jopa puolittaa siirtymällä kasvispainotteiseen ruokavalioon . Tämä hillitsisi merkittävästi ilmastonmuutosta ja auttaisi luonnon moninaisuuden suojelua.
 Arvostetussa brittiläisessä lääketieteen lehdessä The Lancetissa julkaistiin vastikään suuren  kansainvälisen tutkimusryhmän raportti tulevaisuuden ruokavaliosta . Kolme vuotta kestäneen prosessin aikana käytiin läpi tuhansia alan tutkimuksia. Raportin mukaan lihapainotteisella ruokavaliolla ei ole tulevaisuutta. Erityisesti naudanlihan ja maidon yhä kasvava kulutus on saatava pian taittumaan. Tämän lisäksi hävikkiä on karsittava, veden- ja maankäyttöä on tehostettava ja ravinteiden, kuten typen ja fosforin, käyttöä on vähennettävä.
 Kasviproteiini on markkinoilla altavastaajan asemassa, vaikka sen pitäisi olla selvästi halvin vaihtoehto.
 Mikään tästä ei onnistu ilman vahvaa poliittista ohjausta.  Markkinatalous suorastaan käskee lisäämään päästöjä , koska lihansyönnin ja -tuotannon haitat eivät näy lihan hinnassa. Kasviproteiini on markkinoilla altavastaajan asemassa, vaikka sen pitäisi olla selvästi halvin vaihtoehto.
 Punaista lihaa kuljetetaan Suomeen  tuhansia tonneja Brasiliasta ja Uudesta-Seelannista, koska kasvihuonepäästöt eivät sisälly hintoihin. Kaiken lisäksi lihatuotantoa tuetaan runsaasti julkisin varoin. Lihasta on tehty keinotekoisen halpaa.
 Punaiselle lihalle ja muulle ympäristöä kuormittavalle ruoalle tarvitaan haittavero . Maailmanpankin mukaan  kestävän kehityksen verouudistuksella voidaan korjata hintoja ja luoda työpaikkoja . Maataloustuet on siirrettävä ilmastoystävällisempään tuotantoon. Kasviproteiinien tutkimukseen ja tuotekehittelyyn on investoitava paljon enemmän.
 Ilmaston kannalta vegaaninen ruokavalio, jossa ei syödä mitään eläinperäistä, on esimerkillinen.
 Julkiset hankinnat  ovat avainasemassa. Sairaalat, koulut ja muut julkiset tahot ostavat  sadoilla miljoonilla euroilla ruokaa  vuosittain. Painottamalla hankinnoissa ympäristövastuuta voidaan lisätä kasvisruoan kysyntää.
 Suomen maataloudella on mahdollisuus  nousta terveellisen ja ilmastoystävällisen kasvisruoan globaaliksi edelläkävijäksi. Perinteiset viljelykasvit kaura, herne ja härkäpapu ovat hyviä proteiinin lähteitä, ja niiden viljely ja jatkojalostus on Suomessa helppoa.
 Ilmaston kannalta vegaaninen ruokavalio, jossa ei syödä mitään eläinperäistä, on esimerkillinen. Sen  hiilijalanjälki on noin puolet verrattuna tavalliseen länsimaiseen ruokavalioon . Pieni määrä suomalaisia on jo valinnut tämän tien, ja heitä tulisi siitä arvostaa.
 Ruokateollisuus ei muutu hetkessä, eivätkä kaikki siirry lähivuosina vegaaneiksi. Vähempikin riittää.
 Ilmastonmuutoksen hillitsemiseksi on ehdottoman tärkeää vähentää punaisen lihan ja maitotuotteiden kulutusta. Naudan ja porsaan voi korvata kasviproteiineilla, kotimaisella kalalla, kanalla ja kalkkunalla. Kanan syöminen on ilmastolle punaista lihaa parempi, mutta se ei oikeuta tuotantoeläinten kasvattamista järkyttävissä oloissa. Maidon taas voi vaihtaa helposti kaurajuomaan. Kasvisten, marjojen ja palkokasvien syömistä tulisi lisätä runsaasti.
 Muutoksen suunta on tiedossa. Tulevaisuuden ruoka on terveellisempää ja ympäristöystävällisempää. Eikä se sisällä juurikaan lihaa.
 Joona-Hermanni Mäkinen
 Kirjoittaja on Parecon Finlandin varapuheenjohtaja, tietokirjailija sekä luokan- ja historianopettaja. Hän on kirjoittanut mm. The New York Timesiin ja Jacobin Magazineen.
 Aiheesta voi keskustella klo 16.00 asti.

Joona-Hermanni Mäkisen kolumni: Lihansyönnillä ei ole tulevaisuutta


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Vanhusten palvelutaloihin tehdään vain harvoin yllätystarkastuksia
 Ylen keräämän aineiston  perusteella yllätystarkastukset yksityisten tarjoamaan tehostettuun vanhusten palveluasumiseen ovat harvinaisia. Kunnat luottavat vahvasti yksiköiden omavalvontaan. Osa on myös lisännyt valvonnan määrää tai yllätyksellisyyttä yksityisiä hoivayrityksiä koskeneiden kohujen vuoksi.
 Eduskunta saa väliaikaisen puhemiehistön
 Puhemies Paula Risikko ja presidentti Sauli Niinistö istuntosalissa eduskunnan vaalikauden päättäjäisissä  10. huhtikuuta. Heikki Saukkomaa / Lehtikuva
 Eduskunta jatkaa tänään järjestäytymistä vaalien jälkeen. Keskipäivällä alkavassa täysistunnossa eduskunnalle valitaan väliaikainen puhemiehistö. Kolmen suurimman puolueen ehdokkaat ovat  Antti Rinne  (sd.),  Juho Eerola  (ps.) ja  Paula Risikko  (kok.). Heidät todennäköisesti myös valitaan. Kolmikko jatkaa, kunnes uusi hallitus on muodostettu. Rinteestä tulee väliajaksi puhemies, muut ovat varapuhemiehiä.
 Kaksipuoluejärjestelmää ei Espanjassa enää ole, mutta mitä tilalle?
 Victor  Leren / EPA
 Espanjassa järjestetään sunnuntaina parlamenttivaalit, jotka ovat jo kolmannet vaalit neljän vuoden sisällä. Pääministeripuolue sosialisteille ennustetaan vaalivoittoa, mutta uudet puolueet  voivat vielä aiheuttaa yllätyksen . Toimittaja  Maija Salmen  kirjoitus avaa Espanjan vaalien tärkeimmät kysymykset.
 Suomalaismepeillä on vaikutusvaltaa
 Selvityksen teki Votewatch-järjestö. Laurent Dubrule / EPA
 Suomalaiset europarlamentaarikot  ovat sijoittuneet kärkikastiin  selvityksessä, jossa vertailtiin parlamentin jäsenten vaikutusvaltaa. Kolme suomalaista yltää Votewatchin sadan vaikutusvaltaisimman parlamentaarikon listalle:  Heidi Hautala  (vihr.),  Petri Sarvamaa  (kok.) ja  Sirpa Pietikäinen  (kok.).
 Aurinko jatkaa lämmittämistään
 Yle
 Lähipäivät ovat edelleen aurinkoisia ja lämpimiä. Lämpötila kohoaa kesäisiin lukemiin varsin yleisesti. Etelä- ja Länsi-Suomessa sisämaassa lämmintä on paikoin jopa yli 20 astetta. Pohjois-Lapin yllä on säärintama, jonka vuoksi pilvisyys on osissa Lappia ajoittain runsasta.
 Lue lisää  Ylen sääsivuilta .

Herätys: Vanhuspalveluihin harvoin yllätystarkastuksia, eduskunnalle valitaan puhemiehistö, kesälämpimät jatkuvat